மலேசியாவில் முதலை கடித்து ஆடவர் மரணம்

மலேசியாவின் சாபா மாநிலத்தில் ஆற்றைக் கடந்துகொண்டிருந்த ஆடவர் ஒருவர் முதலையால் கொல்லப்பட்டார்.

சாபாவின் கினபட்டாங்கான் வட்டாரத்தில் அந்த சம்பவம் நடந்தது.

நீர்மட்டம் உயர்ந்திருந்த ஆற்றில் இருந்த மரப்பாலத்தில் ஆடவர் நடந்துகொண்டிருந்தார்.

அப்போது முதலை ஆடவரை தண்ணீருக்குள் இழுத்துச் சென்றதாக சம்பவத்தைப் பார்த்தவர்கள் கூறினர்.

அழைப்பு கிடைத்ததும் ஐந்து அதிகாரிகள் சம்பவ இடத்துக்கு விரைந்ததாக தீயணைப்புத் துறை கூறியது.

மற்ற துறைகளைச் சார்ந்த அதிகாரிகளுடன் இணைந்து ஆடவரைத் தேடி மீட்கும் பணிகள் தொடங்கப்பட்டன.

இரண்டு மணி நேரத்துக்குப் பின்னர் ஆடவரின் உடல் பாகங்கள் கண்டுபிடிக்கப்பட்டன


கோழி ஏற்றுமதியை மலேசியா அடுத்த மாதம் நிறுத்தும்

மலேசியா அடுத்த ஜூன் மாதத்திலிருந்து கோழிகளை மற்ற நாடுகளுக்கு ஏற்றுமதி செய்வதைத் தற்காலிகமாக நிறுத்தவுள்ளதாக அந்நாட்டு பிரதமர் இஸ்மாயில் சப்ரி யாக்கோப் தெரிவித்துள்ளார்.

கிட்டத்தட்ட 3.6 மில்லியன் கோழிகள் மாதந்தோறும் ஏற்றுமதி செய்யப்படுகின்றன.

ஜூன் முதல் தேதி இது நடப்புக்கு வரும்.

கடந்த சில மாதங்களாக மலேசியாவில் கோழிகளின் விநியோகத்தில் தட்டுப்பாடு ஏற்பட்டுள்ளது. இதனால் கோழி இறைச்சியின் விலை அதிகரித்துள்ளது. இந்த நிலை சீராகும்வரை ஏற்றுமதி நிறுத்தப்படும்.

ஒருசில நிறுவனங்கள் கோழி விநியோகத்தையும் கோழி இறைச்சியின் விலையையும் கட்டுப்படுத்துவதாக மலேசியா அரசாங்கம் கூறுகிறது. இது குறித்து விசாரணை நடந்துவருவதாகத் தெரிவிக்கப்பட்டது.

2020ல் மலேசியாவிலிருந்து 49 மில்லியன் உயிர் கோழிகள், 42.3 டன் கோழி, வாத்து இறைச்சி ஆகியவை ஏற்றுமதி செய்யப்பட்டன.

சிங்கப்பூர் சென்றாண்டு சுமார் 73,000 டன் கோழியை மலேசியாவிலிருந்து இறக்குமதி செய்தது. இங்கு உட்கொள்ளப்படும் கோழி இறைச்சியில் இது மூன்றில் ஒரு பங்காகும்.


கழிவறையில் ஆடவரைக் கடித்த மலைப்பாம்பு

கழிவறையில் இருந்தபோது ஓர் ஆடவரை மலைப்பாம்பு ஒன்று கடித்தது.

 கழிவறையில் இருந்தபோது கைபேசியில் விளையாடிக் கொண்டிருந்தபோழ அந்த ஆடவர் தாக்கப்பட்டார்.

 கடந்த மார்ச் மாதம் 28ஆம் தேதியன்று இச்சம்பவம் நிகழ்ந்தது.

 தாக்கப்பட்ட இரண்டு வாரங்களுக்குப் பிறகும் பாதிக்கப்பட்ட 28 வயது சப்ரி டஸாலியின் உடலில் மலைப்பாம்பின் பற்களின் பாகங்கள் சிக்கியிருந்தது தெரியவந்தது.

 தன்னைக் கடித்தபோது பாம்பை அடித்ததால் பற்கள் உடைந்து உடலில் சிக்கியிருக்கலாம் என்று திரு சப்ரி கூறினார்.

 மலேசியாவின் சிலாங்கூர் மாநிலத்தின் செலாயாங் பகுதியில் இருக்கும் அவரின் வீட்டில் இச்சம்பவம் நிகழ்ந்தது.

 இந்தச் சம்பவம் குறித்து திரு சப்ரி டுவிட்டரில் பதிவுசெய்திருந்தார்.

 அந்தப் பதிவு மிகவும் பிரபலமாகி, பலரால் பகிரப்பட்டது.


மலேசியாவில் இந்திய ஆடவர் சுட்டுக்கொலை

மலேசியாவின் கெடா மாநிலத்தில் இந்திய ஆடவர் ஒருவர் சுட்டுக் கொல்லப்பட்டுள்ளார். அவரை மிக அருகிலிருந்து துப்பாக்கிக்காரர்கள் சுட்டதாகக் கூறப்பட்டது.

உயிரிழந்தவர் முரளி சண்முகம், 36 என அடையாளம் காணப்பட்டுள்ளது. அவர் சம்பவ இடத்திலே மாண்டதாகத் தெரிவிக்கப்பட்டது.

தாமான் இந்தான் எனும் வட்டாரத்தில் நேற்று மாலை இந்தச் சம்பவம் நடந்தது.

சம்பவம் நடந்தபோது மாண்டவருடன் இருந்த அவருடைய மனைவி, மகன், நண்பர் ஒருவர் காயமின்றி உயிர்தப்பினர்.

ஒரு காபிக்கடையில் உணவு சாப்பிட்டுவிட்டுக் கிளம்பிக்கொண்டிருந்தபோது, இரண்டு மோட்டார் சைக்கிள்களில் வந்த நான்கு பேர் துப்பாக்கிச் சூடு நடத்தியதாகச் சம்பவத்தைப் பார்த்தவர்கள் கூறினர். துப்பாக்கிக்காரர்களுக்கும் மாண்டவருக்கும் சுமார் ஒரு மீட்டர் தூரம் இடைவெளிதான் இருந்ததாகக் கூறப்பட்டது. முரளியை சில முறை சுட்டபிறகு, துப்பாக்கிக்காரன் ஒருவன் மோட்டார் சைக்கிளிலிருந்து இறங்கி முரளியின் தலையில் சுட்டதாகவும் தெரிவிக்கப்பட்டது.

துப்பாக்கிக்காரர்கள் அனைவரும் தலைக்கவசம், முகக்கவசம், கையுறை ஆகியவற்றை அணிந்திருந்ததாகக் கூறப்பட்டது. அதனால் அவர்களைத் தெளிவாகப் பார்க்கமுடியவில்லை என்று சம்பவத்தைப் பார்த்தவர்கள் கூறினர்.

"யாரோ பட்டாசு கொளுத்தி போட்டதாக நான் முதலில் நினைத்தேன். வெளியே வந்து பார்த்தபின்பு தான் துப்பாக்கிச் சூடு என்று தெரியவந்தது," என்று காபிக்கடை வாடிக்கையாளர் ஒருவர் சொன்னார்.

மாண்டவர் தமது காபிக்கடைக்கு வாரந்தோறும் குடும்பத்துடன் மதிய உணவு சாப்பிட வருவார் என்று காபிக்கடை உரிமையாளர் கூறினார்.

சம்பவ இடத்தில் எட்டு துப்பாக்கிக் குண்டு கவசங்கள் கண்டெடுக்கப்பட்டுள்ளதாகக் காவல் துறை தெரிவித்தது. சம்பவ இடத்தில் உள்ள கண்காணிப்புக் காமிராக்களைச் சோதித்துவருவதாக அதிகாரிகள் குறிப்பிட்டனர்.

தாக்குதலுக்கான காரணம் இன்னும் உறுதிப்படுத்தப்படவில்லை. முழுமையான விசாரணை மேற்கொள்ளப்படும் எனத் தெரிவிக்கப்பட்டது.


மலேசிய இந்தியர்களின் மரபை எடுத்துகூறும் தம்பதி

மலேசியாவின் பினாங்கு மாநிலத்துக்குச் செல்லும் இந்தியர்களை தண்ணீர்மலை, கடற்கரைகள், ருசியான பல இன உணவு போன்ற பல அம்சங்கள் கவர்கின்றன.

அந்த வரிசையில், பினாங்குக்குப் பயணம் மேற்கொள்வோர் அங்குள்ள இந்திய மரபுடைமை அரும்பொருளகத்தையும் கட்டாயம் பார்க்கவேண்டும்.

இந்த அரும்பொருளகத்தை அரசாங்கமோ ஒரு அமைப்பே நடத்தவில்லை. ஒரு தம்பதி இதை நடத்திவருகின்றனர்.

பிரகா‌ஷ் - புனிதா. வரலாற்று ஆர்வலர்கள். முக்கியமான பழைய பொருள்களைச் சேகரிப்பவர்கள். இத் தம்பதியரின் உழைப்பில் உருவானது பினாங்கு இந்திய மரபுடைமை அரும்பொருளகம்.

இங்கு 2,000க்கும் மேற்பட்ட பொருள்கள் உள்ளன. இவை பெரும்பாலும் 1930 காலக்கட்டத்தைச் சேர்ந்தவை. டிபன் பாத்திரங்கள், நீர்க் கொதிகலன்கள், கப்பல் பயணச் சீட்டுகள், சிகைதிருத்தும் கருவிகள், வெற்றிலைப் பாக்கு பெட்டி, புகைப்படங்கள் போன்ற பல்வேறு பழமையான பொருள்களை இந்தத் தம்பதி சேகரித்து இங்குக் காட்சியில் வைத்துள்ளனர்.

மலேசிய இந்தியர்களின் வரலாற்றையும் மரபையும் வருகையாளர்களுக்கு இந்தத் தம்பதி எடுத்துக்கூறுகின்றனர்.

“இங்குள்ள பெரும்பாலான பொருள்கள் நமது முன்னோர்கள் தங்கள் தொழிலுக்குப் பயன்படுத்திய கருவிகள். உதாரணத்திற்கு, மலேசியாவின் ரப்பர் தோட்டங்களில் வேலை பார்த்த தென்னிந்தியர்கள் பயன்படுத்திய கருவிகள் இங்குக் காட்சியில் உள்ளன. இவற்றை பற்றி அறிந்துகொள்ள மலேசியர்களும் சுற்றுலாப் பயணிகளும் ஆர்வம் காட்டிவருகின்றனர்,” என்றார் பிரகா‌ஷ்.

வரலாற்றைத் தெரிந்துகொள்ள இது முக்கிய இடமான திகழ்கிறது. அதே சமயத்தில் இங்கு வருபவர்கள் சிலருக்கோ வரலாற்றை பின்நோக்கி பார்க்கும்போது அவர்கள் மனதில் புதைக்கப்பட்ட சோகம் தூண்டப்படுகிறது.

“சில நாள்களுக்கு முன் இங்கு ஒரு வயதான மாறு வந்திருந்தார். எஸ்எஸ் ராஜூலா கப்பல் புகைப்படத்தைப் பார்த்த அவருக்கு அவரது கணவர் ஞாபகத்துக்கு வந்தார். அந்தக் கப்பலில் பயணம் செய்தபோது அவர் மாண்டார்,” என்று நினைவுகூர்ந்தார் பிரகா‌ஷ்.

அரும்பொருளகத்துக்கான நுழைவு இலவசம். வியாழக்கிழமையிலிருந்து ஞாயிற்றுக்கிழமை வரை நிலையம் செயல்படுகிறது.


இந்தியாவின் சுதந்திரப் போராட்ட வீராங்கனை மலேசியாவில் மறைவு

பிரிட்டனின் காலனித்துவ ஆட்சியிலிருந்து இந்தியாவின் சுதந்திரத்திற்காக போராடிய அஞ்சலை பொன்னுசாமி காலமானார். அவருக்கு வயது 102.

“நேற்று (புதன்) மாலை 5.59 மணிக்கு அவரது உயிர் பிரிந்தது. அப்போது அவருடைய மகள் பானுமதி உடனிருந்தார்,” என்று நேதாஜி சுபாஷ் சந்திர போஸ் இந்திய கலாசார நிலைய இயக்குநர் ரம்யா ஹிரியானய்யா, ஃப்‌ரீ மலேசியா டுடே செய்தி நிறுவனத்திடம் கூறினார்.

அஞ்சலைக்கு மாரடைப்பு ஏற்பட்டதைத் தொடர்ந்து, மலேசியத் தலைநகர் கோலாலம்பூர் புறநகர் பகுதியான செந்தூலில் உள்ள மருத்துவமனை ஒன்றில் அவர் உயிரிழந்தார்.

அவரது மறைவு, இந்தியப் பிரதமர் நரேந்திர மோடி உள்ளிட்ட பல அரசியல் தலைவர்களின் கவனத்தை ஈர்த்தது. பிரதமர் மோடி டுவிட்டரில் வெளியிட்ட இரங்கல் செய்தியில், “அஞ்சலை பொன்னுசாமி மறைவால் மிகவும் வேதனையடைந்தேன். இந்திய சுதந்திரப் போராட்டத்தில் அவரது தைரியம், ஊக்கமளிக்கும் பங்கு எப்போதும் மக்கள் நினைவில் இருக்கும். அவருடைய குடும்பத்தினருக்கும் நண்பர்களுக்கும் எனது இரங்கலைத் தெரிவித்துக்கொள்கிறேன்,” என்று பதிவிட்டார்.

1920ல் பிறந்தவர் அஞ்சலை. இரண்டாம் உலகப் போரின்போது, மலாயாவில் ஜப்பானியப் படைகள் ஊடுருவினர். அப்போது அஞ்சலைக்கு 21 வயது. இந்தியப் பெண்கள் ராணுவ உடையுடன் கம்பீரமாக இருந்ததைப் பார்த்த அஞ்சலைக்கு ராணுவத்தில் சேரவேண்டும் என்ற ஆசை பிறந்தது.

அவர்கள், இந்திய தேசிய ராணுவத்தின் ஜான்சி ராணி பிரிவைச் சேர்ந்தவர்கள். பிரிட்டிஷ் ஆதிக்கத்திலிருந்து இந்தியாவை மீட்டெடுக்க 1943ல் சுபாஷ் சந்திர போஸ் உருவாக்கிய படை இது. அந்தப் பெண்களைப் பார்த்து உத்வேகமடைந்த அஞ்சலை, நாட்டின் சுதந்திரத்துக்காக தம்மையும் அந்தப் படையில் அர்ப்பணித்துக்கொண்டார்.

இரண்டாம் உலகப் போரில் ஜப்பான் தோல்வியடைந்ததைத் தொடர்ந்து இந்திய தேசிய ராணுவம் கலைக்கப்பட்டது. அதை அடுத்து, மலேசியாவுக்குத் திரும்பினார் அஞ்சலை. பிறகு 1947ல் இந்தியா சுதந்திரம் அடைந்ததை அறிந்து அவர் பெரிதும் மகிழ்ந்தார்.

பிரிட்டிஷ் ஆட்சியிலிருந்து மலாயாவும் இந்தியாவும் சுதந்திரம் அடைந்ததை தமது வாழ்நாளில் கண்டார் அஞ்சலை.

“பெண் சக்தியின் நிறைவான எடுத்துக்காட்டாகத் திகழ்ந்தார் அஞ்சலை. வருங்காலத் தலைமுறையினருக்கு முன்மாதிரியாக அவர் இருப்பார். அவர் தேசப்பற்று மிகுந்தவர்,” என்று ரம்யா கூறினார்.


"மலேசியாவில் மீன்கள் அடுத்த மாதம் வழக்கமான எண்ணிக்கையில் கிடைக்கும்"

மலேசியாவில் விற்பனைக்கு வரும் மீன்களின் எண்ணிக்கை இந்த மாதம் வழக்கமான நிலைக்கு உயரும் என்று அந்த நாட்டின் வேளாண் உணவுத் தொழிற்துறை துணை அமைச்சர் அகமது ஹம்ஸா கூறியுள்ளார்.

மீன்களின் வரத்து அக்டோபர் வரை உயர்ந்துகொண்டிருக்கும் என்று எதிர்பார்ப்பதாக அவர் சொன்னார்.

"ஒவ்வோர் ஆண்டும் அந்தந்த பருவத்தைப் பொருத்தே மீன்கள் கிடைக்கின்றன. வானிலையில் ஏற்பட்டுள்ள எதிர்பாராத மாற்றத்தால் மலேசியாவில் கிடைக்கும் மீன்களின் எண்ணிக்கை பாதிக்கப்பட்டுள்ளது," என்று அவர் சீனார் ஹரியான் செய்தித்தாளுக்கு அளித்த பேட்டியில் கூறினார்.

வானிலை மாற்றத்தால் மீனவர்கள் மீன்பிடிக்க கடலுக்குச் செல்ல முடியவில்லை.

ஆனால் தற்போது நாட்டுமக்களுக்குத் தேவையான அளவில் மீன்கள் இருப்பதாக திரு ஹம்ஸா கூறினார்.

மலேசியாவில் மீன்களின் எண்ணிக்கை 70 விழுக்காடு குறைந்துள்ளது.

மாதம் ஒரு மில்லியன் டன் மீன்கள் பிடிக்கப்பட்டு வந்த நிலையில் தற்போது 300,000 டன் மீன்கள் தான் கடற்பகுதிகளில் கிடைக்கின்றன.

கடந்த இரண்டு மாதங்களாக வானிலை சரியாக இல்லாததே இந்தக் குறைவுக்கு காரணம்.

இதனால் மலேசியாவில் மீன்களின் விலை கணிசமாக உயர்ந்துள்ளது.

சிங்கப்பூர் இறக்குமதி செய்யும் மீன்களில் 18 விழுக்காடு மீன்கள் மலேசியாவிலிருந்து தருவிக்கப்படுவை,


ஹஜ்ஜுப் பெருநாளுக்கு முன் கோழி விநியோகம் சீராகும்: மலேசியா

மலேசியாவில் ஏற்பட்டுள்ள கோழிகள் விநியோகத் தட்டுப்பாடு இன்னும் ஒரு மாதத்தில் சீராகும் என அந்நாட்டின் ஒரு மூத்த அதிகாரி தெரிவித்துள்ளார்.

ஹஜ்ஜுப் பெருநாளைக் கொண்டாடும் வாடிக்கையாளர்களின் தேவையைப் பூர்த்தி செய்ய போதிய கோழிகள இருக்கும் என அவர் குறிப்பிட்டார்.

ஹஜ்ஜுப் பெருநாள் ஜுலை 10ஆம் தேதி கொண்டாடப்படுகிறது.

கோழிகளின் எண்ணிக்கையை அதிகரிக்க கோழி பண்ணையாளர்கள், விநயோகம் செய்பவர்கள் ஆகியோருடன் இணைந்து அரசாங்க அமைப்புகள் பணியாற்றிவருவதாக அந்த அதிகாரி தெரிவித்தார்.

கோழிகளின் விநியோகத்தை மீண்டும் வழக்கநிலைக்குக் கொண்டுவர மலேசியா அரசாங்கம் கோழிகள் ஏற்றுமதி செய்வதை அண்மையில் தடைசெய்தது. இதோடு கோழி விலையைக் கட்டுக்குள் வைத்திருக்க விலை வரம்பையும் அறிமுகப்படுத்தியது. ஒரு கிலோ கோழி 8.90 ரிங்கிட் வரை விற்க அனுமதிக்கப்பட்டது.

பருவநிலை மாற்றம், கோழிப் பண்ணையில் ஆள்பற்றாக்குறை, கோழிகளிடையே பரவும் நோய்கள் போன்ற காரணங்களால் மலேசியாவில் கோழி தட்டுப்பாடு ஏற்பட்டுள்ளதாக அதிகாரிகள் குறிப்பிட்டனர்.


தாயைக் கொன்று துண்டுதுண்டாக வெட்டிய மகன்

மலேசியாவில் 15 மனித உடல் துண்டுகள் கழிவுநீர்த் தொட்டியில் கண்டெடுக்கப்பட்டன. இதன் தொடர்பில் 42 வயது ஆடவர் கைதுசெய்யப்பட்டுள்ளார்.

சொத்து தகராறு குறித்து தன்னுடைய தாயை சந்தேக நபர் கொன்று துண்டுதுண்டாக வெட்டியதாகக் காவல் துறை தெரிவித்தது.

மலேசியாவின் பெராக் மாநிலத்தில் இந்தச் கோரச் சம்பவம் நடந்தது.

நேற்று மாலை சம்பவம் குறித்து காவல் துறைக்கு அழைப்பு கிடைத்தது. சோதனை நடத்தியபோது, உடல் பாகங்கள் கண்டுபிடிக்கப்பட்டன. பிரேத பரிசோதனையில் உடல் பாகங்கள் ஒரு 68 வயது மாதுடையது என்று தெரியவந்தது.

இதனையடுத்து, மாதுவின் மகன் கைதுசெய்யப்பட்டார். ஓர் அரிவாள், இரண்டு கத்திகள், கொலை செய்வதற்குப் பயன்படுத்தப்பட்ட மற்ற பொருள்கள் ஆகியவை கண்டெடுக்கப்பட்டன.

தன்னுடைய தந்தை தமக்கு விட்டுச்சென்ற சொத்து குறித்து சந்தேக நபருக்குத் திருப்தி இல்லாததால், அவர் தன்னுடைய தாயைக் கொன்றதாக அதிகாரிகள் கூறினர்.


மரண தண்டனையை நீக்கும் மலேசியா

மலேசிய அரசாங்கம் மரண தண்டனையை நீக்க ஒப்புதல் வழங்கியுள்ளது. அதற்குப் பதில் நீதிமன்றம் மாற்று தண்டனையை அளிக்கலாம் எனத் தெரிவிக்கப்பட்டது.

'மரண தண்டனைக்குப் பதில் மாற்று தண்டனைகள்' எனும் அறிக்கை நாடாளுமன்ற உறுப்பினர்களிடையே பகிர்ந்துகொள்ளப்பட்டதைத் தொடர்ந்து இந்த முடிவு எடுக்கப்பட்டதாக பிரதமர் அலுவலக (நாடாளுமன்றம் மற்றும் சட்டம்) அமைச்சர் டத்தோ ஸ்ரீ வான் ஜுனைடி துவாங்கு ஜாஃபர் தெரிவித்தார்.

அறிக்கையில் சிறப்பு குழு முன்வைத்த பரிந்துரைகளை அரசாங்கம் ஏற்றுகொண்டுள்ளதாக அமைச்சர் கூறினார்.

முன்னாள் தலைமை நீதிபதி, சட்டத்துறை வல்லுநர்கள், வழக்கறிஞர்கள், சட்ட விரிவுரையாளர்கள், குற்றவியல் நிபுணர்கள் ஆகியோரை உள்ளடக்கியது இந்த சிறப்பு குழு.

கட்டாய மரண தண்டனை விதிக்கப்படும் 11 குற்றங்கள், 22 குற்றங்களுக்கு நீதிமன்றம் பரிந்துரைக்கும் மரண தண்டனை ஆகியவற்றுக்கு மாற்று தண்டனை குறித்து மேலும் ஆராயப்படும் என அமைச்சர் ஜுனைடி குறிப்பிட்டார்.


ஜோகூர்பாரு - உட்லண்ட்ஸ் ரயில் சேவை ஜூன் 19 மீண்டும் தொடங்கும்

ஜோகூர்பாருவுக்கும் உட்லண்ட்சுக்கும் இடையிலான கேடிஎம் ரயில் சேவை ஜூன் 19ஆம் தேதி மீண்டும் தொடங்கும். கொவிட்-19 தொற்றுக் காரணத்தினால் மார்ச் 2020லிருந்து இந்தச் சேவை ரத்துசெய்யப்பட்டது.

சென்ற மாதம் இரு நாடுகளுக்கிடையே பொதுப் பேருந்து, டாக்சி சேவைகள் மீண்டும் தொடங்கியதைத் தொடர்ந்து ரயில் சேவைகள் அடுத்த வாரயிறுதியில் தொடங்கும் என்று மலேசிய போக்குவரத்து அமைச்சர் வீ கா சியோங் தெரிவித்தார்.

ஒவ்வொரு நாளும் 31 ரயில் சேவைகள் நடப்பில் இருக்கும் என கேடிஎம் நிறுவனம் தெரிவித்தது. ஜே.பி. செண்ட்ரலிலிருந்து உட்லண்ட்சுக்கு 18 பயணங்களும் உட்லண்ட்சிலிருந்து ஜோகூருக்கு 13 பயணங்களும் விடப்படும்.

ஜோகூர் பாருவிலிருந்து பயணம் செய்பவர்கள் 5 ரிங்கிட் (1.56 வெள்ளி) செலுத்த வேண்டும். உட்லண்ட்சிலிருந்து ஜோகூர் பாரு செல்பவர்கள் 5 வெள்ளி செலுத்த வேண்டும்.

டிக்கெட் விற்பனை ஜூன் 13ஆம் தேதி தொடங்கும்.


"ஆறு மாதம் வேலை செய்யுங்கள், ஐஃபோன் கைபேசியை பரிசாகப் பெறுங்கள்."

மலேசியாவில் உள்ள ஓர் இந்திய சாப்பாட்டுக் கடை அதன் ஏழு கிளைகளில் ஏதாவது ஒன்றில் குறைந்தது ஆறு மாதங்கள் வேலை செய்யும் மலேசியர்களுக்கு ஐஃபோன் கைபேசிகளை வழங்குவதாகக் கூறுகிறத.

அவர்களுக்கு ஒரு மணி நேரத்துக்கு 10 ரிங்கிட் சம்பளத்தையும் அளிக்க நிறுவனம் ஆயத்தமாய் உள்ளது.

கண்ணா கறி ஹவுஸ் எனும் அந்த உணவகம் மலேசியாவின் மலே மெயில் செய்தித்தாளிடம் இதைத் தெரிவித்தது.

அந்த உணவகத்துக்கு கிள்ளான் பள்ளத்தாக்கில் ஏழு கிளைகள் உள்ளன.

அவற்றில் வேலை செய்த 50 வெளிநாட்டு ஊழியர்கள் கொவிட்-19 பரவல் தொடங்கியபோது சொந்த நாடுகளுக்குத் திரும்பிவிட்டனர்.

இந்தியா, பங்ளாதே‌ஷ், இலங்கை, நேப்பாளம் ஆகியவற்றைச் சேர்ந்த ஊழியர்கள் தங்களிடம் பணியாற்றியதாக உணவக நிர்வாகி யோகா கண்ணன் கூறினார்.

இப்போது தொற்றுப் பரவல் ஓய்ந்து, வர்த்தகம் மேம்பட்டு வருகிறது. ஆனால் தேவையான அளவு ஊழியர்கள் இல்லாததால் அன்றாடம் வர்த்தகத்தைச் சமாளிப்பது திண்டாட்டம் ஆகியுள்ளது.

இரண்டு ஆண்டுகளில் பலர் தங்கள் தாய்நாட்டில் வேலைகளைத் தேடிக் கொண்டுவிட்டனர்.

வெளிநாட்டு ஊழியர்களை மலேசியாவுக்கு வரவழைக்கும் செலவும் உயர்ந்துவிட்டது. விமானப் பயணக் கட்டணங்கள் அதிகரித்துள்ளன. வெளிநாட்டு ஊழியர்கள் கொவிட்-19 பரிசோதனைகளைச் செய்வதற்கான கட்டணங்கள், ஆவணக் கட்டணங்கள் ஆகியவையும் உள்ளன.

யோகா கண்ணன்

நிர்வாகி, கண்ணா கறி ஹவுஸ்

அதனால் உள்ளூர் ஊழியர்களை வேலைக்குச் சேர்ப்பதுதான் சரி என்ற முடிவுக்கு வந்து அதை விளம்பரப்படுத்தியது அந்த உணவகம்.

இதுவரை ஐந்து உள்ளூர் ஊழியர்கள் உணவுப் பரிமாறுபவர்களாக வேலைக்குச் சேர்ந்துள்ளனர். குறைந்தது ஆறு மாதங்கள் வேலை செய்த பின்னர் அவர்களுக்குப் பரிசாக ஐஃபோன் எஸ்ஈ கைபேசிகளை வழங்கி உள்ளது.

உள்ளூர்க்காரர்களை ஈர்க்க, வேலை நேரம் காலை ஒன்பது மணியிலிருந்து மாலை 5 மணி வரை என்று குறைக்கப்பட்டுள்ளது.

மலேசியாவில் மிகப் பெரிய ஊழியர் பற்றாக்குறை நிலவுகிறது.


வாகன கூரையில் சடலத்துடன் வாகனத்தை ஓட்டியவர்

மலேசியாவில் ஒரு முதியவர் தமது வாகன கூரையில் சடலம் இருப்பது தெரியாமல் கிட்டத்தட்ட 400 மீட்டர் வரை வாகனத்தை ஓட்டிச்சென்றுள்ளார்.

சிலாங்கூர் மாநிலத்தில் இந்தச் சம்பவம் நடந்தது. சாலையில் திரும்பும்போது அதே வழியில் வந்த மோட்டார் சைக்கிள் ஓட்டுநரை முதியவர் இடித்தார். விபத்து ஏற்படுத்திய தாக்கத்தில் மோட்டார் சைக்கிளோட்டி வாகனத்தின் மீது தூக்கியேறியப்பட்டார்.

பீதியில் செய்வதறியாமல் வாகனத்தை நிறுத்தாமல் அதை ஓட்டிச்சென்றுள்ளார் அந்த 67 வயது மாது. வாகன கூரையில் சடலம் இருப்பதை அவர் சற்றும் உணரவில்லை. பொதுமக்கள் சிலர் அவரை பின்தொடர்ந்து வாகனத்தை நிறுத்தச்செய்தனர்

மோட்டார் சைக்கிள் ஓட்டுநர் 26 வயது ஆடவர் என்றும் சுற்றுலாவுக்காக கில்லாங்கிற்கு சென்றுகொண்டிருந்ததாகக் கூறப்பட்டது.

வாகனம் ஓட்டிய முதியவருக்கு இலேசான காயங்கள் ஏற்பட்டதாகத் தெரிவிக்கப்பட்டது.

சாலையில் வலையும் முன், முதியவர் வாகனத்தை நிறுத்த தவறியதாகவும், இதனால் மோட்டார் சைக்கிளோட்டி வாகனத்தின் ஒரு புறத்தில் மோதியதாக காவல் துறையினர் தெரிவித்தனர்.

முதியவருக்கு ரத்த அழுத்தம், நீரிழிவு, சீறுநீரக சிக்கல் போன்ற மருத்துவ பிரச்சினைகள் இருப்பதாக குறிப்பிடப்பட்டது.

காவல் துறை விபத்தை விசாரித்து வருகிறது.


மலேசியாவில் விலைவாசியைச் சமாளிக்க $24.4 பில்லியன் மானியம்

அதிகரிக்கும் விலைவாசியால் அவதியுறும் மலேசியர்களுக்கு உதவ சுமார் 77.3 பில்லியன் ரிங்கிட் ($24.4 பில்லியன்) மானியம் வழங்கப்படும் என்று தெரிவிக்கப்பட்டுள்ளது.

மலேசியாவின் நிதி அமைச்சர் துங்கு ஸஃப்ருல் அப்துல் அசிஸ் இதனை அறிவித்தார்.

இதுவரை எந்த மலேசிய அரசாங்கமும் இவ்வளவு பெரிய தொகையை மானியமாக வழங்கியதில்லை என்று அவர் குறிப்பிட்டார்.

பெட்ரோல், டீசல், சமையலுக்குப் பயன்படுத்தப்படும் எரிவாயு மற்றும் எண்ணெய், மாவு, மின்சாரம் ஆகியவற்றுக்கு ஏற்படும் செலவினத்தைச் சமாளிக்க இந்த நிதி கைகொடுக்கும் என்று திரு ஸஃப்ருல் சுட்டினார்.

“சமூக நலத்திட்டங்களுக்காக ஒதுக்கப்பட்டுள்ள நிதியைச் சேர்த்துக்கொண்டால் தற்போதைய நிலவரப்படி இவ்வாண்டு ஒட்டுமொத்தமாக கிட்டத்தட்ட 77.3 பில்லியன் ரிங்கிட் மானியத் தொகை வழங்கப்படுகிறது,” என்று திரு ஸஃப்ருல் சொன்னார்.


'பொதுமக்களின் விருப்பத்துக்கேற்ப கோழி விலை உச்சவரம்பு தொடரப்படுகிறது'

பொதுமக்கள் தெரிவித்த கருத்துக்கு ஏற்றவாறே கோழி விலை உச்சவரம்பு தொடர்ந்து செயல்படுத்தப்படுவதாக மலேசிய பிரதமர் இஸ்மாயில் சப்ரி யாக்கோப் கூறியுள்ளார்.

மலேசியர்களின் விருப்பத்திற்கு அரசாங்கம் தொடர்ந்து முன்னுரிமை வழங்கும் என்று அவர் குறிப்பிட்டார்.

கோழி விலை உச்சவரம்பு ஜூலை மாதம் ஒன்றாம் தேதியிலிருந்து விலக்கப்படும் என்று முதலில் அறிவிக்கப்பட்டிருந்தது.

அதற்குப் பிறகு விலை உச்சவரம்பைத் தொடர்ந்து செயல்படுத்த முடிவுசெய்யப்பட்டதையொட்டி மலேசிய அரசாங்கம் சீரான முறையில் சட்டதிட்டங்களை வரைவதில்லை என்று எதிர்க் கட்சியினர் குறை கூறினர்.

அரசாங்கம் அதற்குப் பதிலளிக்குமாறு அவர்கள் குரல் எழுப்பினர்.

அதற்கு புத்ரஜெயா நகரில் நிகழ்ச்சி ஒன்றில் பங்கேற்றபோது திரு இஸ்மாயில் செய்தியாளர்களிடம் பதிலளித்தார்.


விபத்தில் சிக்கி படுகாயமடைந்த சுவர்ப்பந்து வீராங்கனை சிவசங்கரி

மலேசியாவின் ஆகச் சிறந்த சுவர்ப்பந்து வீராங்கனையான எஸ். சிவசங்கரி வாகன விபத்தில் சிக்கி மோசமான காயங்களுக்கு ஆளானதாகத் தெரிவிக்கப்பட்டுள்ளது.

அதனால் அவர் காமன்வெல்த் விளையாட்டுகளில் பங்கேற்கமாட்டார்.

மாஜு விரைவுச்சாலையில் நிகழ்ந்த வாகன விபத்தில் 23 வயது சிவசங்கரி சிக்கினார்.

அவர் அமர்ந்திருந்த வாகனத்துடன் லாரி ஒன்று மோதியது.

வாகனம் தீப்பிடிப்பதற்கு முன்பு அவர் மீட்கப்பட்டதாக சில ஊடகங்கள் தெரிவித்தன.

ஆனால் தலையில் கடுமையான காயங்கள் ஏற்பட்டதால் சிவசங்கரி அவசரமாக புத்திரஜெயா மருத்துவமனைக்குக் கொண்டு செல்லப்பட்டார்.

ஞாயிற்றுக்கிழமையன்று (26 ஜூன்) அவருக்கு அவசரமாக அறுவை சிசிச்கை மேற்கொள்ளப்பட்டது.

தற்போது அவர் சுயநினைவுடன் இருப்பதாகத் தெரிவிக்கப்பட்டது.


சிங்கப்பூருக்கான கோழி ஏற்றுமதித் தடையை நீக்க மலேசியாவுக்கு கோரிக்கை

உள்நாட்டுத் தொழிற்துறைக்கு இழப்பு ஏற்படுவதற்கு முன்னர் மலேசியா சிங்கப்பூருக்கு கோழியை ஏற்றுமதி செய்வதற்கான தடையை நீக்க வேண்டும் என்று ஜோகூர் கோழிப் பண்ணையாளர் சங்கம் வலியுறுத்தியுள்ளது.

இந்தோனீசியாவிலிருந்து உறைந்த, குளிரூட்டப்பட்ட கோழி இறைச்சியை இறக்குமதி செய்ய சிங்கப்பூர் அனுமதி வழங்கியுள்ளது.

“இந்தோனீசியாவிடமிருந்து சிங்கப்பூர் கோழி வாங்கத் தொடங்கிவிட்டால், தடையை அகற்றினாலும்கூட, அந்நாட்டிற்கு நாங்கள் மீண்டும் கோழி ஏற்றுமதி செய்ய நீண்டகாலம் ஆகலாம். அதனால், இப்போதே தடையை அகற்றுவது நல்லது. இல்லையேல், நாங்கள் பாதிக்கப்படலாம்,” என்று ஜோகூர் கோழிப் பண்ணையாளர்கள் சங்கத்தின் செயலாளர் லவ் கா லெங் கூறியுள்ளார்.

சிங்கப்பூருக்கான கோழி ஏற்றுமதிக்கு மலேசியா ஜூன் மாதத்தில் தடை விதித்தது. உள்நாட்டு விலைகளும் கோழி இருப்பும் நிலைப்படும் வரை தடை நடப்பில் இருக்கும் என்று அது கூறியது.

ஜூலை 1 முதல், தீபகற்ப மலேசியாவில் வழக்கமான கோழிக்கான அதிகபட்ச விலை ஒரு கிலோகிராமுக்கு 9.40 ரிங்கிட்டாக நிர்ணயிக்கப்பட்டுள்ளது.

சிங்கப்பூர் அதற்குத் தேவையான பெருமளவு கோழியை மீண்டும் மலேசியாவிலிருந்து பெறும் நாள் வரும் என்றார் திரு லாவ்.

ஆனால் அதற்கு ஆண்டுகள்கூட எடுக்கலாம் என்றும் திரு லாவ் கூறினார்.


மலேசியாவில் சிங்கப்பூர் வாகன பாகங்கள் திருட்டு

ஜொகூர் பாருவில் உள்ள ஒரு கடைத்தொகுதியில் நிறுத்திவைக்கப்பட்டிருந்த சிங்கப்பூர் வாகனத்தின் முக்கிய பாகங்கள் திருட்டுபோயின.

கேஎஸ்எல் கடைத்தொகுதியின் வாகன நிறுத்துமிடத்தில் இருந்த வாகனத்தின் சக்கரங்களும் முக்கிய சக்கர பாகங்களும் திருடப்பட்டன. சக்கரங்களை அகற்ற பயன்படுத்தப்பட்ட கருவி அங்கே விட்டுசெல்லப்பட்டது.

சக்கரங்கள் அகற்றப்பட்ட நிலையில் உள்ள வாகனத்தை காட்டும் காணொளி டிக்டாக் தளத்தில் பகிர்ந்துகொள்ளப்பட்டது. சம்பவம் ஜூலை 9 அன்று நடந்ததாக காணொளியில் குறிப்பு இருந்தது. பதிவு செய்யப்பட்ட 12 மணி நேரத்தில் இணையவாசிகள் இதை 400,000 முறை பார்த்துள்ளனர்.

காணொளியைக் கண்ட பல சிங்கப்பூரர்கள் தாங்கள் இந்தக் கடைத்தொகுதிக்கு அடிக்கடி செல்வதாகக் குறிப்பிட்டனர். ஆனால் இதுவரை தங்களுக்கு எந்தவொரு அசம்பாவிதமும் நடந்ததில்லை என்று அவர்கள் கூறினர்.

கேஎஸ்எல் கடைத்தொகுதி உட்லண்ஸ் சோதனைச் சாவடி அருகே அமைந்துள்ளதால் பல சிங்கப்பூரர்கள் அங்கு செல்வது வழக்கம்.


இது நம்பிக்கையளிக்கும் புலி

மலேசிய காட்டில் நான்கு புலிக்குட்டிகள் தென்பட்டுள்ளன. மலாயன் புலி வகையைச் சேர்நத அவை பேராக் மாநிலத்தில் கண்டுபிடிக்கப்பட்டன்.

அழிந்து வரும் விலங்குகளில் மலாயன் புலியும் அடங்கும். மலேசிய காடுகளில் 150 மலாயன் புலிகள் மட்டுமே உள்ளன என்று கருதப்படுகிறது.

இந்த இனத்தின் கண்டுபிடிப்பு வரவேற்கத்தக்க முன்னேற்றம் என்று WWF எனப்படும் இயற்கைக்கான உலகளாவிய நிதியத்தின் மலேசிய நிர்வாக இயக்குநர் மகிழ்ச்சி தெரிவித்தார்.

மலாயன் புலிகளை தேடி கண்டுபிடிக்கும் முயற்சியில் வனவிலங்கு ஆராய்ச்சியாளர்கள் இவ்வாண்டு தொடக்கத்தில் இறங்கினர். காடுகளில் காமிராக்களை பொருத்தினர். அண்மையில்தான் குட்டிகள் கண்ணில் சிக்கின. பகிர்ந்துகொள்ளப்பட்ட ஒரு படத்தில் நான்கு புலிக் குட்டிகள் அவற்றின் தாயுடன் காணப்பட்டன.

இந்த கண்டுபிடிப்பு மலாயன் புலிகளை அழிவின் விளிம்பிலிருந்து காப்பாற்ற புதிய நம்பிக்கையை அளித்துள்ளது.

    Your browser does not support iframes, but you can visit


சாலை மறியல் சம்பவம்: சிங்கப்பூர்ப் பெண்ணை மலேசிய காவல் துறை தேடுகிறது

ஒரு வாகனத்தின் உரிமத் தகடை அகற்றி, அதை வாகனத்தின் சன்னல் மீது விட்டெறிந்தவரை மலேசிய காவல் துறையினர் தேடிவருகின்றனர். இந்தச் செயலைப் புரிந்தவர் சிங்கப்பூர்ப் பெண் என நம்பப்படுகிறது.

ஜோகூர் சோதனைச் சவாடியில் சம்பவம் நேற்று நடந்தது.

சந்தேக நபர் சிங்கப்பூரில் பதிவுசெய்யப்பட்ட வாகனத்தில் இருந்ததாக மலேசிய அதிகாரிகள் தெரிவித்தனர். பாதிக்கப்பட்ட நபர் சிங்கப்பூருக்குள் வந்துகொண்டிருந்தபோது, சாலை தடத்தை மாற்றும்போது சந்தேக நபரின் வாகனத்தில் கீறு ஏற்பட்டதாகக் கூறப்பட்டது. அந்த வாகனத்தில் இருந்த ஆண் ஓட்டுநரும் மாதுவும் வாகனத்திலிருந்த வெளியேறி பாதிக்கப்பட்டவரைப் பார்த்து ஆபாச சைகைகள் செய்ததாகவும், கூச்சல் போட்டதாகவும் கூறப்பட்டது. சந்தேக நபர் பாதிக்கப்பட்டவரின் வாகன உரிமத் தகடை அகற்றி அதை வாகன சன்னலில் வீசியதாகத் தெரிகிறது.

இச்சம்பவத்தில் பாதிக்கப்பட்டவருக்கு காயமடையவில்லை என மலேசிய காவல் துறையினர் தெரிவித்தனர். அவர் ஓட்டியது மலேசிய வாகனமா சிங்கப்பூர் வாகனமா என்று தெரிவிக்கப்படவில்லை.

இந்தச் சம்பவம் பதிவுசெய்யப்பட்ட காணொளி 500க்கு மேற்பட்ட தடவை பகிர்ந்துகொள்ளப்பட்டுள்ளது.


7 மி. மலேசியர்கள் கூடுதல் தடுப்பூசி போடவில்லை

ஏழு மில்லியன் மலேசியர்கள் இன்னும் பூஸ்ட்டர் எனப்படும் கூடுதல் தடுப்பூசி போட்டுக்கொள்ளவில்லை என்று அந்நாட்டு பிரதமர் தெரிவித்துள்ளார். அவ்வாறு செய்யாதவர்கள் உடனடியாக தடுப்பூசியை போட்டுக்கொள்ளுமாறு இஸ்மாயில் சப்ரி யாக்கோப் கேட்டுகொண்டார்.

நாட்டில் கொவிட்-19 கிருமித் தொற்றுச் சம்பவங்கள் அதிகரித்துவரும் நிலையில், கூடுதல் தடுப்பூசி போட்டுக்கொண்டால் அது தொற்றைக் கட்டுப்படுத்த உதவும் என அவர் கூறினார்.

இந்நிலையில், உணவகங்கள், கடைகள் போன்றவற்றை மூடவும், மீண்டும் கட்டுப்பாட்டுகளை அறிமுகப்படுத்தவும் திட்டமில்லை என திரு யாக்கோப் குறிப்பிட்டார்.

மலேசியர்கள் வழக்கம்போல் தங்கள அன்றாட பணிகளை மேற்கொள்ளலாம் என அவர் கூறினார். தடுப்பூசி போட்டுக்கொள்வது, கூட்டம் அதிகமாக இருக்கும் இடங்களில் முகக்கவசங்கள் அணிவது போன்ற முன்னெச்சரிக்கை நடவடிக்கைகளை மக்கள் பின்பற்றுமாறு அவர் அறிவுறுத்தினார்.


சாலை மறியல் சம்பவம்: சிங்கப்பூரைச் சேர்ந்த இருவர் கைது

துவாஸ் சோதனை சாவடியில் நடந்த சாலை மறியல் சம்பவத்தின் தொடர்பில் சிங்கப்பூரைச் சேர்ந்த இருவர் கைதுசெய்யப்பட்டிருப்பதாக மலேசிய காவல் துறை தெரிவித்துள்ளது.

துவாஸ் சோதனை சாவடியில் ஒரு சிங்கப்பூர் ஆடவரும் ஒரு பெண்ணும் நேற்றிரவு கைதுசெய்யப்பட்டதாக ஜோகூர் காவல் துறையினர் கூறினர்.

முன்னதாக ஒரு வாகனத்தின் உரிமத் தகடை அகற்றி, அதை வாகனத்தின் சன்னல் மீது விட்டெறிந்தவரை மலேசிய காவல் துறையினர் தேடிவருவதாக அறிவிக்கப்பட்டிருந்தது.

சந்தேக நபர்கள் சிங்கப்பூரில் பதிவுசெய்யப்பட்ட வாகனத்தில் இருந்ததாக மலேசிய அதிகாரிகள் தெரிவித்தனர். பாதிக்கப்பட்ட நபர் சிங்கப்பூருக்குள் வந்துகொண்டிருந்தபோது, சாலை தடத்தை மாற்றும்போது சந்தேக நபர்களின் வாகனத்தில் கீறு ஏற்பட்டதாகக் கூறப்பட்டது. அந்த வாகனத்தில் இருந்த ஆண் ஓட்டுநரும் மாதுவும் வாகனத்திலிருந்த வெளியேறி பாதிக்கப்பட்டவரைப் பார்த்து ஆபாச சைகைகள் செய்ததாகவும், கூச்சல் போட்டதாகவும் கூறப்பட்டது. சந்தேக நபர் பாதிக்கப்பட்டவரின் வாகன உரிமத் தகடை அகற்றி அதை வாகன சன்னலில் வீசியதாகத் தெரிகிறது.

இந்தச் சம்பவம் பதிவுசெய்யப்பட்ட காணொளி பரவலாக பகிர்ந்துகொள்ளப்பட்டுள்ளது.

காணொளியில் இருந்த பெண்ணின் தனிப்பட்ட விவரங்கள் வெளியிடப்பட்டதைத் தொடர்ந்து சிங்கப்பூர் காவல் துறையிடம் புகார் அளிக்கப்பட்டுள்ளது.


$25மி. மதிப்புள்ள விலங்கு பாகங்கள் பறிமுதல்

மலேசியாவில் $25 மில்லியன் மதிப்புள்ள விலங்கு பாகங்கள் பறிமுதல் செய்யப்பட்டுள்ளன. யானை தந்தங்கள், காண்டாமிருக கொம்புகள், பங்கோலின் செதில்கள் ஆகியவை இவற்றில் அடங்கும். பாகங்கள் ஆப்பிரிக்காவில் இருந்து வந்தவை என மலேசிய அதிகாரிகள் நம்புகின்றனர்.

ஒரு சரக்கு கொள்கலனில் மரக்கட்டைகளுடன் விலங்கு பாகங்கள் மறைத்து வைக்கப்பட்டிருந்தன. கிட்டத்தட்ட 6,000 கிலோகிராம் யானை தந்தம் கண்டுபிடிக்கப்பட்டது. மலேசியாவில் இந்த அளவுக்கு யானை தந்தம் பறிமுதல் செய்யப்பட்டிருப்பது இதுவே முதல் முறை. இதோடு, 29 கிலோகிராம் காண்டாமிருக கொம்புகள், 100 கிலோகிராம் பங்கோலின் செதில்கள், 300 கிலோகிராம் விலங்குகளின் மண்டை ஓடுகளும், எலும்புகளும் கண்டுபிடிக்கப்பட்டன.

கொள்கலன் ஏந்திய கப்பல் எந்த நாட்டுக்கு சென்றுகொண்டிருந்தது என்ற தகவலை அதிகாரிகள் வெளியிடவில்லை.

பறிமுதல் செய்யப்பட்ட பாகங்கள் பெரும்பாலும் சீனா, வியட்னாம் போன்ற நாடுகளில் பாரம்பரிய மருத்துவத்தில் பயன்படுத்தப்படுகின்றன.

இந்த சம்பவம் தொடர்பில் யாரும் கைது செய்யப்படவில்லை.


மலேசிய கடைத்தொகுதியிலிருந்து சிங்கப்பூர் வாகனம் திருட்டு

மலேசியாவின் கெந்திங் மலைக்குச் சுற்றுலா சென்ற சிங்கப்பூரரின் வாகனம் திருடுபோனது. அது ஹோண்டா சிவிக் ‘ஆர்’ ரக வாகனம்.
 கெந்திங் ரிசார்ட்ஸ் வேர்ல்ட் ஹோட்டலில் உள்ள ஒரு கடைத்தொகுதியில் தன்னுடைய வாகனத்தை நிறுத்திவைத்திருந்ததாக வாகன உரிமையாளர் டேமியன் கூறினார்.

ஜூலை 15 அன்று அவர் கெந்திங்கை அடைந்ததும் வாகனத்தை அங்கு நிறுத்தியுள்ளார். அடுத்த நாள் வெளியே செல்வதற்காக வாகனத்தை எடுக்க வந்தவருக்கு பெரும் அதிர்ச்சி. கார் நிறுத்திவைக்கப்பட்டிருந்த இடத்தில் வாகனம் இல்லை. அந்த இடத்தை இரண்டு மணிநேரம் அலசியும், வாகனம் கிடைக்கவில்லை.

ஹோட்டல் நிர்வாகத்திடம் புகார் கொடுத்தார். ஆனால் அதை நிர்வாகம் அலட்சியமாக எடுத்துக்கொண்டதாக டேமியன் கூறினார்.
 வேறு வழியின்றி மலேசியக் காவல் துறையிடம் புகார் கொடுத்தார். ஹோட்டல் கண்காணிப்புக் கேமிராவில் பதிவுசெய்யப்பட்ட காணொளியை சோதனையிட்ட காவல் துறையினர், வாகனம் திருடப்பட்டதை உறுதிசெய்தனர். ஜூலை 16 அன்று நள்ளிரவு தாண்டி டேமியனின் வாகனம் கடைத்தொகுதியிலிருந்து வெளியேறும் காட்சி தென்பட்டது.

வாகனம் முறையாக பூட்டப்பட்டிருந்தும், வாகனத்துக்குள் திருடன் எவ்வாறு புகுந்தான் என்பது புரியவில்லை என டேமியன் குறிப்பிட்டார்.
 டேமியனின் ஹோண்டா சிவிக் ‘ஆர்’ ரக வாகனத்தின் மதிப்பு கிட்டத்தட்ட $220,000.

மலேசியாவுக்கு வாகனத்தை ஓட்டிச்செல்லும் அனைத்து சிங்கப்பூரர்களும் கவனமாக இருக்குமாறு டேமியன் கேட்டுக்கொண்டார்.


மலேசியாவில் மின்தடை முழுமையாக சரிசெய்யப்பட்டது

மலேசியாவில் பாதிக்கப்பட்ட அனைத்துப் பகுதிகளிலும் மின்தடை முழுமையாக சரிசெய்யப்பட்டுள்ளது.

புதன்கிழமை (27 ஜூலை) மதியம் 3.02 மணிக்குள் மின்தடை சரிசெய்யப்பட்டது.

முன்னதாக கோலாலம்பூர் அனைத்துலக விமான நிலையம் உள்பட மலேசியாவின் பல பகுதிகளில் மின்தடை ஏற்பட்டது.

தலைநகர் கோலாலம்பூர் இருக்கும் கிள்ளான் பள்ளத்தாக்கின் பல இடங்களில் மின்தடை ஏற்பட்டதாகத் தெரிவிக்கப்பட்டது.

பங்சார், செராஸ், ஷா அலாம் உள்ளிட்ட பகுதிகளில் மின்தடை ஏற்பட்டது உறுதிசெய்யப்பட்டது.

நெகிரி செம்பிலான், பேராக் ஆகிய மாநிலங்களிலும் மின்தடை ஏற்பட்டதாக மலேசியர்கள் சிலர் டுவிட்டரில் கூறினர்.

கோலாலம்பூர் அனைத்துலக விமான நிலையத்தின் முக்கிய முனையம் மின்தடையால் பாதிக்கப்பட்டது.


மலேசியாவில் புகைப்பிடிப்பதற்கு எதிரான மசோதா தாக்கல்

இளையர்களிடையே புகைப்பிடிக்கும் பழக்கத்தைத் தடுக்க புகையிலை பொருள்களுக்கு எதிரான மசோதாவை மலேசிய நாடாளுமன்றத்தில் சுகாதார அமைச்சர் கைரி ஜமாலுதின் தாக்கல் செய்துள்ளார்.

இந்த மசோதா நிறைவேற்றப்பட்டால், 2007ஆம் ஆண்டு ஜூன் மாதத்திற்குப் பிறகு பிறந்தவர்கள் 18 வயதுக்குப் பிறகும் புகைப்பிடிக்கமுடியாது.

சிகரெட் உள்ளிட்ட புகையிலைப் பொருள்களை அவர்கள் வாங்கவோ, வைத்திருக்கவோ முடியாது.

கடைக்காரர்கள் அவர்களுக்குப் புகையிலை பொருள்களை விற்கமுடியாது.

மசோதாவின்படி முதலில் 2005ஆம் ஆண்டிற்குப் பிறகு பிறந்தவர்கள் புகைப்பிடிக்கமுடியாது என்றிருந்தது.

ஆனால், பல்வேறு தரப்பினரின் கருத்துகளைக் கேட்டறிந்த பிறகு, அது மேலும் இரண்டு ஆண்டுகள் குறைக்கப்பட்டது.

“புகைப்பிடிப்பவர்களின் எண்ணிக்கையைக் குறைத்து, பல உயிர்களைக் காப்பாற்ற இது உதவும்,” என்று கைரி டுவிட்டரில் பதிவிட்டிருந்தார்.

புகைப்பழக்கம் காரணமாக மலேசியாவில் வாரத்திற்கு 400 பேர் மரணமடைவதாகவும் அவர் தெரிவித்திருந்தார்.

2009ஆம் ஆண்டுக்குப் பிறகு பிறந்தவர்கள் புகையிலை பொருள்களைப் பயன்படுத்துவதைத் தடை செய்வதற்கான இதேபோன்ற மசோதா நியூசிலாந்திலும் தாக்கல் செய்யப்பட்டது.


மலேசியாவில் மற்றொரு சிங்கப்பூர் வாகனத்திலிருந்து திருட்டு

ஜொகூர் பாருவில் உள்ள ஒரு கடைத்தொகுதியில் நிறுத்திவைக்கப்பட்டிருந்த சிங்கப்பூர் வாகனத்திலிருந்து கைப்பை திருட்டுபோனது. வாகனத்தின் சன்னலை உடைத்து அதிலிருந்த கைப்பயையும் $200 ரொக்கத்தையும் திருட்டு நபர் எடுத்துசென்றார்.

பெயர் குறிப்பிடப்படாத கடைதொகுதியின் வாகன நிறுத்தும் இடத்தின் இரண்டாவது மாடியில் வாகன உரிமையாளர் தனது
 வோக்ஸ்வாகன் ரக வாகனத்தை நிறுத்தியுள்ளார். சுமார் ஒரு மணிநேரம் கழித்து வாகனத்தை வந்து பார்த்தபோது, அதன் சன்னல்கள் உடைக்கப்பட்டு நிலையில் இருந்தது. அருகில் இருந்த பாதுகாவல் அதிகாரி, திருட்டு சம்பவத்தை தடுக்க முயன்றதாகவும், திருடன் அவரை உதைத்ததாகவும் கூறப்பட்டது.

நல்ல வேளையாக, வேறொரு பையில் இருந்த தன்னுடைய கடவுச்சீட்டும் அடையாள அட்டையும் திருடப்படவில்லை என்று பாதிக்கப்பட்ட வாகன உரிமையாளர் கூறினார். திருட்டு குறித்து மலேசிய காவல் துறையிடம் புகார் அளித்திருப்பதாக அவர் சொன்னார்.

ஜொகூருக்கு வாகனத்தை ஓட்டிசெல்பவர்கள் கவனமாக இருக்கும்படி அவர் கேட்டுக்கொண்டார்.


ஆகஸ்ட் மாதம் முதல் மலேசியா செல்ல பயண அட்டை தேவையில்லை

ஆகஸ்ட் மாதம் ஒன்றாம் தேதி முதல் மலேசியாவிற்குச் செல்லும் பயணிகள் அந்நாட்டின் 'மைசெஜாத்தரா' செயலியில் பயண அட்டையை நிரப்பத் தேவையில்லை.

'மைசெஜாத்தரா', செயல்பாட்டில் சிங்கப்பூரின் 'டிரேஸ்டுகெதர்' செயலியைப் போன்றது.

தற்போதைய நடைமுறையின்படி மலேசிய விமான நிலையங்களில் 'மைசெஜாத்தரா' பயண அட்டையில் பயணிகள் தங்களின் சுகாதார விவரங்களை சமர்ப்பித்தது உறுதிசெய்யப்பட்ட பின்னரே அவர்கள் அந்நாட்டிற்குள் அனுமதிக்கப்படுகின்றனர்.

மலேசியாவிற்குள் வரும் பயணிகளுக்கான நடைமுறைகளை எளிதாக்க இந்நடவடிக்கை எடுக்கப்படுவதாக அந்நாட்டின் சுகாதார அமைச்சர் கைரி ஜமாலுதீன் தெரிவித்தார்.

மேலும், மலேசியாவில் சுகாதார நிலவரம் கட்டுக்குள் இருப்பதால் இந்த விதிமுறை தளர்த்தப்படுவதாகவும் அவர் குறிப்பிட்டார்.


மலேசிய வானில் சீன ராக்கெட்டின் சிதைவுகள்

சீனாவின் 'லோங் மார்ச்' எனும் ராக்கெட்டின் சிதைவுகள் மலேசியாவின் சராவாக் மாநிலத்தின் வானில் காணப்பட்டதாகத் தெரிவிக்கப்பட்டுள்ளது.

அந்த ராக்கெட் மீண்டும் உலகிற்குத் திரும்புவதை சராவாக் மாநிலத்தில் பலர் கண்டிருக்கின்றனர்.

'லோங் மார்ச் 5பி' ராக்கெட் ஞாயிற்றுக்கிழமையன்று மீண்டும் உலகிற்குள் நுழைந்ததை அமெரிக்காவின் 'நாசா' எனும் அமெரிக்க விண்வெளி நிலையம் உறுதிப்படுத்தியது.

இந்நிகழ்வு பதிவான காணொளிகளை சராவாக்கின் குச்சிங், சிபு, பின்டுலு உள்ளிட்ட பகுதிகளில் இருக்கும் மக்கள் சமூக வலைத்தளங்களில் பதிவேற்றம் செய்து பகிர்ந்துகொண்டனர்.


முதலையால் தாக்கப்பட்ட பெண்ணின் உடல் கண்டுபிடிக்கப்பட்டது

ஆற்றில் குடும்பத்தினருடன் சேர்ந்து மீன்பிடித்துக்கொண்டிருந்த பெண்ணைத் தாக்கி முதலை இழுத்துச் சென்ற சம்பவம் மலேசியாவின் கினபாத்தாங்கான் மாவட்டத்தில் நிகழ்ந்துள்ளது.

சனிக்கிழமை (30 ஜூலை) பிற்பகல் மூன்று மணியளவில் முதலையால் இழுத்துச் செல்லப்பட்ட 32 வயது நோர்சிலா சாயோங் என்னும் அப்பெண்ணின் உடலை ஏழு மணியளவில் கிராமவாசிகள் கண்டனர்.

கடைசியாக அவர் காணப்பட்ட இடத்திலிருந்து 800 மீட்டர் தொலைவில் அவரின் உடல் கண்டுபிடிக்கப்பட்டது.

தங்கள் கண்ணெதிரே நோர்சிலாவை அந்தப் பெரிய முதலைக் கவ்விச்சென்றபோதும் அவரின் குடும்பத்தினரால் அவரைக் காப்பாற்ற முடியவில்லை.

நோர்சிலாவைப் பிடித்து இழுத்து முதலையின் பிடியிலிருந்து விடுவிக்க அவரின் குடும்பத்தினர் முயன்றனர்.

ஆனால், அளவிலும் வலிமையிலும் முதலை பெரிதாக இருந்ததால் அவர்களின் முயற்சி பலனளிக்கவில்லை.

அந்த முதலையின் தலை மட்டும் ஒரு சிறிய படகு அளவிற்கு இருக்கும் என்று உள்ளூர்வாசிகள் குறிப்பிட்டனர்.

கடந்த சில காலமாகவே அந்த முதலையைத் தாங்கள் கண்டுள்ளதாகப் பலர் கூறினர்.

இந்நிலையில், முதலையைப் பிடிக்கும் முயற்சியில் வனத்துறை அதிகாரிகள் இறங்கியுள்ளதாக அறியப்படுகிறது என்று ‘தி ஸ்டார்’ செய்தி நிறுவனம் தெரிவித்துள்ளது.


மலேசிய கோழி ஏற்றுமதித் தடை விரைவில் நீக்கம்

மலேசியா மற்ற நாடுகளுக்கு கோழிகளை ஏற்றுமதி செய்யும் தடை இம்மாதம் இறுதியில் முடிவடையும் என அந்நாட்டு வேளாண், உணவுத் துறை அமைச்சர் ரோனல்ட் கியண்டீ தெரிவித்துள்ளார்.

மலேசியாவில் கோழிகளின் விநியோகத்தில் தட்டுப்பாடு ஏற்பட்டு, கோழி இறைச்சியின் விலை அதிகரித்ததைத் தொடர்ந்து கோழி ஏற்றுமதி ஜூன் மாதம் நிறுத்தப்பட்டது. சிங்கப்பூர், தாய்லாந்து ஆகிய நாடுகளுக்கு மலேசியாவிலிருந்து உயிர் கோழிகள் ஏற்றுமதி செய்யப்படுகின்றன.

ஏற்றுமதி தடை குறித்து மலேசிய அரசாங்கம் ஆகஸ்ட் மாத இறுதியில் முடிவெடுக்கும் என்று திரு கியண்டீ முன்னதாகக் கூறியிருந்தார். ஆனால் ஏற்றுமதி தடை நடப்புக்கு வந்த பின், மலேசியாவில் தேவைக்கு அதிகமாக கோழிகள் உள்ளன.

ஏற்றுமதி தடை நடப்புக்கு வந்த பின், சிங்கப்பூர் இந்தோனீசியாவிலிருந்து உறைந்த கோழிகளை இறக்குமதி செய்தது. பாத்தாம் தீவில் கோழி பண்ணை அமைத்து, அங்கிருந்து கோழிகளை சிங்கப்பூருக்கு ஏற்றுமதி செய்யவும் இந்தோனீசியா திட்டமிட்டுள்ளது.


உலகின் 2வது ஆக உயரமான கட்டடம் அடுத்தாண்டு திறப்பு

மலேசியாவில் கட்டப்பட்டுவரும் உலகின் இரண்டாவது ஆக உயரமான கட்டடம் அடுத்தாண்டு திறக்கப்படும் எனத் தெரிவிக்கப்பட்டுள்ளது. மெர்டேக்கா 118 கோபுரம் 2023ன் நடுப்பகுதியில் கட்டிமுடிக்கப்படும். கட்டுமான பணிகள் திட்டமிட்டபடி நடந்துகொண்டிருப்பதாகக் கூறப்பட்டது.

மெர்டேக்கா 118 கோபுரத்தின் உயரம் 678.9 மீட்டர். 118 என்பது கட்டடத்தில் அமைந்துள்ள மாடிகளை குறிக்கிறது.

உலகின் ஆக உயரமான கட்டடமாக துபாயில் உள்ள புர்ஜ் கலிபா திகழ்கிறது. அதன் உயரம் 830 மீட்டர்.

மெர்டேக்கா 118 கட்டடத்தை கட்டுவதற்கான செலவு கிட்டத்தட்ட 5 பில்லியன் ரிங்கிட் ($1.55 பில்லியன்).

தலைநகர் கோலாலம்பூரில் அமைந்துள்ள இந்த கட்டடம், மெர்டேக்கா விளையாட்டரங்கத்துக்கு அருகில் உள்ளது. 116வது மாடியில் ஒரு மேடை அமைக்கப்பட்டு, அங்கிருந்து கோலாலம்பூரின் முக்கிய அடையாளங்கள் அனைத்தையும் பார்க்கமுடியும் என்று கூறப்பட்டது.


வாரந்தோறும் 20 இலங்கையர்கள் நாடு கடத்தப்படுகின்றனர்

மலேசியாவிலிருந்து வாரந்தோறும் கிட்டத்தட்ட 20 இலங்கையர்கள் நாடு கடத்தப்படுவதாக இலங்கை தற்காப்பு அமைச்சு தெரிவித்துள்ளது. சுற்றுலா விசாவின் கீழ் மலேசியாவுக்கு செல்லும் இலங்கையர்கள் அங்கு சென்றடைந்ததும் தங்கள் விசாவை வேலை அனுமதிச்சீட்டாக மாற்றிகொள்ளலாம் என்று கருதுகின்றனர். அவர்களை குடிநுழைவு அதிகாரிகள் விசாரிக்கும்போது, உண்மை நிலவரம் புலப்படுகிறது. அவர்களை விமான நிலையத்திலே தடுத்துவைத்து இலங்கைக்கு திருப்பி அனுப்பப்படுகின்றனர்.
 மலேசியாவுக்கு சுற்றுலா விசாவின் கீழ் வரும் இலங்கையர்கள் பலர் மோசமான சூழ்நிலையில் வேலை செய்யும் கட்டாயத்தில் தள்ளபடுகின்றனர். போதிய சம்பளமும் வேலையிடத்தில் உரிமைகளும் கிடையாது. தாங்கள் வேலைதேடி தருபவர்களால் ஏமாற்றபட்டிருப்பதை அப்போதுதான் அவர்கள் அறிந்துகொள்கின்றனர்.

மலசியாவில் முறையான வேலை அனுமதிச்சீட்டு இல்லாதவர்கள் பிடிப்பட்டால், சிறையில் அடைக்கப்படுகின்றனர். தண்டனை காலத்துக்கு பிறகு, சொந்த நாடுக்கு அவர்கள் அனுப்பப்படுகின்றனர்.

மலேசியாவுக்கு வேலைக்காக வருபவர்கள் முறையான வழியில் வரவேண்டும் என்று கேட்டுக்கொள்ளப்படுகின்றனர்.


மலேசியா-இந்தியா விமானப் படைகள் இணைந்து கூட்டுப் பயிற்சி

மலேசியாவின் ராயல் மலேசிய விமானப்படையும் இந்திய விமானப்படையும் பங்கேற்கும் முதல் இருதரப்பு கூட்டுப் பயிற்சி மலேசியாவில் நடைபெறுகிறது.

உதாரா சக்தி என்ற தலைப்பில் நடைபெறும் இந்த பயிற்சியில் பங்கேற்பதற்காக இந்திய விமானப் படையின் ஒருபிரிவு, விமானப்படை விமான தளத்தில் இருந்து மலேசியாவின் குந்தன் விமானத் தளத்திற்கு புறப்பட்டுச் சென்றது. இந்திய விமானப்படையின் எஸ்யூ 30-எம்கேஐ, சி-17 ரக விமானங்கள் இந்த வான் பயிற்சியில் ஈடுபடுகின்றன. ராயல் மலேசியன் விமானப்படை எஸ்யூ 30-எம்கேஎம் விமானம் வான் பயிற்சியில் பங்கேற்கிறது.

இந்தப் பயிற்சி, இந்திய விமானப்படையை சேர்ந்தவர்களுக்கு, ராயல் மலேசிய விமானப்படையின் சிறந்த நடைமுறைகளை அதன் சிறந்த நிபுணர்களுடன் பகிர்ந்து கொள்ளுவது மற்றும் பரஸ்பர போர் திறன்கள் குறித்து விவாதிப்பதற்கான வாய்ப்பையும் வழங்கும்.

நான்கு நாட்கள் நடைபெறவுள்ள இந்தப் பயிற்சியில், இரு நாட்டு விமானப்படைகளுக்குமிடையே, பல்வேறு வான்வழிப் போர் பயிற்சிகள் இடம் பெறுகின்றன. உதாரா சக்தி பயிற்சி இருநாடுகளிடையேயான நீண்டகால நட்புறவை மேலும் அதிகரிப்பதுடன், பாதுகாப்பு ஒத்துழைப்புக்கான வழிகளை மேம்படுத்தி, இருநாட்டு பாதுகாப்பை அதிகரிக்கும் என்று இந்திய விமானப்படை தெரிவித்துள்ளது


1எம்டிபி மேல் முறையீடு தோல்வி: முன்னாள் பிரதமர் நஜிப் ரஸாக்குக்கு 12 ஆண்டு சிறை

மலேசியாவின் முன்னாள் பிரதமர் நஜிப் ரஸாக்கின் இறுதி மேல் முறையீடு தோல்வியில் முடிந்துள்ளது. இந்நிலையில் அவருக்கு முன்னதாக விதிக்கப்பட்ட 12 ஆண்டு சிறைத் தண்டனையை அவர் எதிர்நோக்கவேண்டும் என்று மலேசியாவின் உச்சநீதிமன்றம் தீர்ப்பளித்துள்ளது. இதோடு, 210 மில்லியன் ரிங்கிட் அபராதத்தையும் அவர் செலுத்தவேண்டும்.

தலைமை நீதிபதி துங்கு மைமுன் துவான் மாட் தலைமையிலான ஐந்து நீதிபதிகள் உள்ளடக்கிய குழு திரு ரஸாக்கின் கோரிக்கையை நிராகரித்தது.

அதிகாரத்தை தவறாக பயன்படுத்தியது, பணமோசடி, குற்றவியல் நம்பிக்கை மோசடி உள்ளிட்ட ஏழு குற்றச்சாட்டுகள் முன்னதாக நிரூபிக்கப்பட்டு திரு ரஸாக்குக்கு 2020ல் 12 ஆண்டுகள் சிறைத் தண்டனை விதிக்கப்பட்டது.


நஜிப்புக்கு சிறையில் சிறப்பு வசதி கொடுக்கப்படாது

மலேசியாவின் முன்னாள் பிரதமர் நஜிப் ரஸாக்குக்கு சிறையில் சிறப்பு சலுகைகள் வழங்கப்படும் என வெளிவந்த வதந்திகளை அந்நாட்டு சிறைப் பிரிவு மறுத்துள்ளது.

ஒரு சிறை அறையில் ஒரு தொலைக்காட்சி, மூன்று படுக்கைகள், மேசை, போன்ற வசதிகள் இருக்கும் ஒரு புகைப்படம் சமூகத் தளங்களில் பதிவேற்றம் செய்யப்பட்டது. இதுதான் நஜிப்பின் சிறை அறை என்ற தகவல் காட்டுத் தீ போல் பரவியது. இந்த படத்தை சிறை பிரிவு பதிவேற்றம் செய்து, ‘வதந்திகளை பரப்ப வேண்டாம்’ என்று அந்த படத்துக்கு கீழ் பதிவிட்டது.

1எம்டிபி விவகாரம் குறித்து உச்ச நீதிமன்றம் நேற்று தீர்ப்பளித்தைத் தொடர்ந்து திரு நஜிப் காஜாங் சிறைச்சாலைக்கு உடனடியாக கொண்டுசெல்லப்பட்டார்.

இன்று காலை சிறைச்சாலை அமைதியாக காணப்பட்டதாகவும் சில ஊடகக்காரர்கள் மட்டுமே மதியம் அங்கு சென்றதாகவும் மலேசிய ஊடகங்கள் குறிப்பிட்டன.


உடும்பு சட்டி சோறு: ஒரு பிடி பார்க்க தயாரா?

கோழி, இறைச்சி, இறால், கணவாய், காட்டுப்பன்றி. இவை அனைத்தும் சட்டி சோறு உணவு வகையில் பரிமாறப்படும் மாமிச வகைகள். இந்த வரிசையில் இப்போது உடும்பு இறைச்சியும் சேர்க்கப்பட்டுள்ளது.

மலேசியாவின் கோலாலம்பூரில் சட்டி சோறுக்கு பிரபலமானது ‘சட்டிசோறு லோக் இயூ’ கடை. இங்கு பலவிதமான சட்டி சோறு சமைக்கப்படுகிறது. இப்போது சுடச்சுட உடும்பு சட்டி சோறும் கிடைக்கிறது.

இலைகள், பழங்களை மட்டுமே உடும்புகள் சாப்பிடுவதால், அவற்றை மனிதர்கள் சாப்பிடுவதற்கு பாதுகாப்பானவை என்று கூறப்படுகிறது. மலேசியாவில் சில வகை உடும்புகள் பாதுகாக்கப்பட்ட விலங்குகள். அவற்றை மாமிசத்துக்காக பிடித்து கொல்வதற்கு உரிமம் பெற்றிருக்கவேண்டும்.

இவ்வளவு சிரமப்பட்டு உடும்பை பிடித்து, அதை சுவையான சட்டி சோறாக சமைப்பதென்றால், விலை என்னவாக இருக்கும்? ‘சட்டிசோறு லோக் இயூ’ கடையின் விலைகள் இணையத்தில் இல்லை. ஆனால் மலேசியாவில் உடும்பு மாமிசத்தின் விலை கோழியைவிட இரண்டு மடங்கு அதிகம் என்று கூறப்படுகிறது.

வித்தியாசமான மாமிச வகைகளை விரும்புவோர் இந்த சட்டி சோறை ஒரு (உடும்பு) பிடி பிடிப்பார்கள் என்பதில் ஐயமில்லை.


நஜிப்பை மன்னித்து விடுவிக்க மலேசிய மன்னருக்கு நெருக்குதல்

மலேசியாவின் முன்னாள் பிரதமர் நஜிப் ரஸாக் சிறையிலிருந்து விடுதலை பெற அந்நாட்டு மன்னர் அவரை மன்னித்து விடுவித்தால் மட்டுமே முடியும் என்று நம்பப்படுகிறது.

1எம்டிபி விவகாரத்தில் குற்றவாளி என தீர்ப்பளிக்கப்பட்டு தற்போது சிறையில் உள்ள நஜிப்பின் கடைசி முயற்சி மலேசிய மன்னரின் மன்னிப்பை பெறுவதாகும்.

நஜிப்பின் ஆதரவாளர்கள் 300 பேர் புதன்கிழமை அன்று மன்னர் மாளிகைக்கு வெளியே திரண்டனர். தண்டனை அளித்த நீதிபதிகளுக்கு கடமைக்கும் சொந்த நலனுக்கும் இடையே முரண்பாடு இருந்ததாக அவர்கள் குற்றஞ்சாட்டினர். இதனால் மன்னர் சுல்தான் அப்துல் சுல்தான் அகமது ஷா நஜிப்பை மன்னித்து விடுவிக்கவேண்டும் என்று அவர்கள் கேட்டுக்கொண்டனர்.

இந்நிலையில், மன்னர் நஜிப்புக்கு மன்னிப்பு வழங்கக்கூடாது என்று கோரி நஜிப் எதிர்ப்பாளர்கள் இணையத்தில் மனு சமர்ப்பித்துள்ளனர். இதுவரை 100,000க்கும் மேற்பட்டவர்கள் இதில் கையெழுத்திட்டுள்ளனர்.

இந்த விவகாரத்தில், மன்னர் ஒரு சரியான முடிவை எடுப்பது முக்கியம் என்று அரசியல் கவனிப்பாளர்கள் கருத்துரைத்தனர். நஜிப்பை மன்னித்து விடுவித்தால் பெரும்பாலான மலேசியர்கள் சினமடையக்கூடும் என நம்பப்படுகிறது. உலகின் ஆக மோசமான நிதி மோசடிகளில் ஒன்றான 1எம்டிபி விவகாரத்தில் நஜிப்பை மன்னர் மன்னிப்பது சற்று சிரமம்தான் என்பது அரசியல் கவனிப்பாளர்களின் கருத்தாக இருக்கிறது.


(காணொளி) மோட்டார் சைக்கிளில் ‘சூப்பர்மேன்’ சாகசம்: இளையர் கைது

மலேசியாவின் விரைவுச்சாலையில் மோட்டார் சைக்கிளில் சாகசம் புரிந்த இளையர் ஒருவர் கைதுசெய்யப்பட்டுள்ளார். மோட்டார் சைக்கிள் மீது சூப்பர்மேன் போல் படுத்துகொண்டு வாகனத்தை ஓட்டியதற்காக அவர் பிடிபட்டார்.

விரைவுச்சாலையில் ஒரு ஓரத்தில் மோட்டார் சைக்கிள் மீது உல்லாசமாக சாய்ந்துகொண்டு வாகனத்தை இளையர் ஓட்டும் காட்சி காணொளியாக பதிவு செய்யப்பட்டுள்ளது. இது மலேசிய சமூக ஊடகத்தளங்களில் பரவலாக பகிர்ந்துகொள்ளப்பட்டு வருகிறது.

21 வினாடி நீளமான காணொளியில் இளையர் ஒரு ஹொண்டா இஎக்ஸ்5 ரக மோட்டார் சைக்கிளை ஓட்டுகிறார். ஆழ்ந்த சிந்தனையில் மூழ்கிய அவர் தன்னை அதிகாரிகள் பின்தொடர்வதைகூட கவனிக்கவில்லை. அதிகாரிகள் தன்னை துரத்துவதை உணரும்போதுதான் அவர் எழுந்து அந்த மோட்டார் சைக்கிளில் முறையாக அமர்கிறார். வாகனத்தின் வேக அளவை கூட்டி, அங்கிருந்து அவர் தப்பிக்க முயன்றார். சிறிது தூரத்தில் அதிகாரிகள் அவரை பிடித்தனர்.

    Your browser does not support iframes, but you can visit

ஒரு வேளை வெகுநேரம் உட்கார்ந்து மோட்டார் சைக்கிளை ஓட்டியதால் இளையருக்கு முதுகில் வலி ஏற்பட்டிருக்கும். அதனால் படுத்துகொண்டு வாகனத்தை ஓட்டியிருக்கக்கூடும் என்று இச்சம்பவம் குறித்து ஒருசிலர் வேடிப்பாகக் கருத்துரைத்தனர்.


நஜிப்பின் மனைவிக்கு 10 ஆண்டு சிறை, $303 மி. அபராதம்

மலேசியாவின் முன்னாள் பிரதமர் நஜிப் ரஸாக்கின் மனைவி ஊழல் வழக்கில் குற்றவாளி எனத் தீர்ப்பளிக்கப்பட்டுள்ளது. திருவாட்டி ரோஸ்மா மன்சூர்க்கு 10 ஆண்டு சிறைத் தண்டனையும் 970 மில்லியன் ரிங்கிட் ($303 மில்லியன்) அபராதமும் விதிக்கப்பட்டுள்ளது. சென்ற வாரம் அவரது கணவர் நஜிப் ரஸாக் 1எம்டிபி விவகாரத்தில் குற்றவாளி எனத் தீர்ப்பளிக்கப்பட்டு அவருக்கு சிறைத் தண்டனை விதிக்கப்பட்டது.

70 வயதான திருவாட்டி ரோஸ்மா 194 மில்லியன் ரிங்கிட் லஞ்சம் பெற்ற விவகாரத்தில் குற்றவாளி என மலேசிய உயர்நீதிமன்றம் தீர்ப்பளித்தது.

சரவாக் மாநிலத்தில் சூரிய சக்தி திட்டத்தை நிறுவனம் ஒன்று பெறுவதற்கு திருவாட்டி ரோஸ்மாவிற்கு லஞ்சம் கொடுக்கப்பட்டதாக நிரூபிக்கப்பட்டது.

தீர்ப்பு அறிவிக்கப்பட்டதும், திருவாட்டி ரோஸ்மா கண்ணீர் வடிய தொடங்கினார். தான் லஞ்சம் பெற்றதை யாரும் பார்க்கவில்லையென்றும், தீர்ப்பு தனக்கு ஆழ்ந்த சோகத்தை தருவதாகவும் அவர் கூறினார்.

தற்போது திருவாட்டி ரோஸ்மா பிணையில் விடுவிக்கப்பட்டுள்ளார். அவருக்கு எதிராக மேலும் 17 பணமோசடி, வரி ஏய்ப்பு குற்றச்சாட்டுகள் உள்ளன.

சென்ற வாரம் அவரது கணவர் நஜிப்புக்கு மலேசியாவின் 1எம்டிபி நிதியை மில்லியன் கணக்கில் தவறாகக் கையாண்டதற்காக 12 ஆண்டுகள் தண்டனை விதிக்கப்பட்டது.


செல்வந்தர்களை ஈர்க்க மலேசியாவில் புதிய விசா

வெளிநாட்டு செல்வந்தர்கள், பணக்கார தொழிலதிபர்கள் ஆகியோரை ஈர்க்க புதிய விசா திட்டத்தை மலேசியா அறிமுகப்படுத்தியுள்ளது. இதன் மூலம் நாட்டின் பொருளியலை மேலும் வலுப்படுத்த அந்நாட்டு அரசாங்கம் நம்புகிறது.

இந்த திட்டத்தின் கீழ் முதல் ஆண்டில் மட்டும ஆயிரம் வெளிநாட்டினர் மலேசியாவுக்கு வருவர் என எதிர்பார்க்கப்படுகிறது. இதன் வழி அரசாங்கத்துக்கு 200 மில்லியன் ரிங்கிட் கிடைக்கும் என மதிப்பிடப்படுகிறது.

வரும் அக்டோபர் முதல் புதிய விசா நடப்புக்கு வரும். சிங்கப்பூர், தாய்லாந்து, போர்ச்சுகல் போன்ற நாடுகளை இதுபோன்ற விசா திட்டம் நடப்பில் உள்ளது. இதை பின்பற்றி மலேசியா புதிய விசா திட்டத்தை உருவாக்கியுள்ளது.

கூடுதல் வேலை வாய்ப்புகள், பொருளியல் வளர்ச்சி, கூடுதல் வருமானம் ஆகிய நன்மைகளை விசா திட்டம் நாட்டுக்கு கொண்டுவரும் என எதிர்பார்க்கப்படுகிறது.

இந்த விசாக்கு விண்ணப்பிக்க விரும்புவோர் மாதம் குறைந்தது 40,000 ரிங்கிட் வருமானம் பெறவறு உள்ளிட்ட 15 நிபந்தனைகளை நிறைவேற்றவேண்டும்.


மருத்துவமனையிலிருந்து வீடு திரும்பினார் மகாதீர்

கொவிட்-19 தொற்றுக்காக மருத்துவமனையில் அனுமதிக்கப்பட்டிருந்த மலேசிய முன்னாள் பிரதமர் டாக்டர் மகாதீர் முகமது வீடு திரும்பினார். அவர் வரும் செவ்வாய்க்கிழமை வரை தன்னை வீட்டில் தனிமைப்படுத்திக்கொள்வார் என்று அவருடைய அலுவலகம் தெரிவித்தது.
 அவருக்கு தொற்று உறுதியானதை தொடர்ந்து புதன்கிழமை அன்று மலேசியாவின் தேசிய இதய கழகத்தில்மருத்துவமனையில் அவர் அனுமதிக்கப்பட்டார்.

97 வயதாகும் டாக்டர் மகாதீர் குறைந்தது மூன்று கொவிட்-19 தடுப்பூசிகளை போட்டுக்கொண்டுள்ளதாகத் தெரிவிக்கப்பட்டது. அவருக்கு மூன்று முறை மாரடைப்பு ஏற்பட்டு அறுவை சிகிச்சை செய்யப்பட்டுள்ளது.

மலேசியாவை இருபது ஆண்டுகளுக்கு மேல் ஆட்சி செய்த டாக்டர் மகாதீர், நாட்டின் நீண்டகாலப் பிரதமர் என்ற பெருமையைப் பெற்றவர்.


சிங்கப்பூரில் பள்ளி விடுமுறை; ஜோகூரில் அதிகக் கூட்டம்

சிங்கப்பூரிலும் மலேசியாவிலும் இந்த வாரம் பள்ளி விடுமுறை தொடங்கியுள்ளதை அடுத்து, ஜோகூர் பாருவில் வார இறுதியில் போக்குவரத்து நெரிசல் ஏற்பட்டது. சனிக்கிழமை காலையில் பல கார்கள் சிங்கப்பூரிலிருந்து ஜோகூருக்கு வரிசை பிடித்து நுழைந்தன. ஜோகூரின் கடைத்தொகுதிகள் உள்ள வட்டாரங்களிலும் உணவகங்களிலும் அதிக கூட்டம் காணப்பட்டது.

ஜோகூரில் உள்ள ஹோட்டல்களில் பெரும்பாலான அறைகளில் விருந்தினர்கள் தங்கினர். தங்கள் ஹோட்டல்களில் தங்கியோர் பலரும் சிங்கப்பூரர்கள் என்று சில உரிமையாளர்கள் கூறினர். சிங்கப்பூர் பள்ளி விடுமுறை வரும் ஞாயிற்றுக்கிழமை முடியும். இந்நிலையில் தங்கள் ஹோட்டல்களில் அன்று வரை காலி அறைகள் ஏதும் இருக்காது என்று சில ஹோட்டல்கள் எதிர்பார்க்கின்றன.

சிங்கப்பூரிலிருந்து வந்த மக்கள் கூட்டம் அதிகரித்துள்ளதை முன்னிட்டு சில உணவகங்கள் விலைகளை ஏற்றியுள்ளன. கொவிட்-19 எல்லைக் கட்டுப்பாடுகள் அகற்றப்பட்டதிலிருந்து வர்த்தகம் பெருகிவிட்டதாக சில உணவகங்கள் கூறின. கிருமிப் பரவலால் ஏற்பட்ட நட்டத்தை இது ஈடுகட்ட உதவும் என்று நம்புவதாக அவை கூறின.


மருத்துவமனையில் நஜிப்

மலேசியாவின் முன்னாள் பிரதமர் நஜிப் ரஸாக் உடல்நலக் குறைவால் மருத்துவமனையில் அனுமதிக்கப்பட்டுள்ளார். குடலில் இரத்த கசிவு ஏற்பட்டதால் அவர் மருத்துவமனைக்கு கொண்டுசெல்லப்பட்டதாக மலேசிய ஊடகம் ஒன்று தெரிவித்தது. திரு நஜிப்பின் உடல்நிலை தற்போது சீராக இருப்பதாகவும் அவர் சிகிச்சை பெற்று வருவதகாவும் கூறப்பட்டது.

திரு நஜிப் இருக்கும் காஜாங் சிறையில் போதிய மருத்துவ வசதிகள் இல்லாததால் அவர் மருத்துவமனையில் அனுமதிக்கப்பட்டதாகத் தெரிவிக்கப்பட்டது.

அவர் எப்போது மீண்டும் சிறைக்கு கொண்டுசெல்லப்படுவார் என்ற விவரம் தெரிவிக்கப்படவில்லை.
 1எம்டிபி ஊழல் விவகாரத்தில் திரு நஜிப் குற்றவாளி எனத் தீர்ப்பளிக்கப்பட்டு அவருக்கு 12 ஆண்டு சிறைத் தண்டனையும் 210 மில்லியன் ரிங்கிட் அபராதமும் விதிக்கப்பட்டது. சென்ற மாதம் 23ஆம் தேதி அவர் தனது சிறைத் தண்டனையை தொடங்கினார்.

இந்நிலையில், திரு நஜிப்பின் மனைவி ரோஸ்மா மன்சூர் லஞ்ச வழக்கு ஒன்றில் குற்றவாளி என நிரூபிக்கப்பட்டு அவருக்கு 10 ஆண்டு சிறைத் தண்டனையும் 970 மில்லியன் ரிங்கிட் அபராதமும் விதிக்கப்பட்டது.


மலேசியாவில் காய்கறி, பழங்கள் விநியோகத்தை பாதிக்கும் மழை

மலேசியாவில் ஓயாமல் கொட்டித்தீர்க்கும் மழையால் காய்கறிகள், பழங்களின் விளைச்சல் கடுமையாக பாதிக்கப்பட்டுள்ளது.

காய்கறிகள் அதிகம் வளர்க்கப்படும் கேமரன் மலையில் விளைச்சல் சுமார் 30 விழுக்காடு குறையும் என எதிர்பார்க்கப்படுகிறது.

தொடர்ந்து கனத்த மழை பெய்தால், நாட்டில் உணவுப் பற்றாக்குறை ஏற்படக்கூடும் என மலேசிய காய்கறி விவசாயிகள் சங்கம் எச்சரித்ததுள்ளது.
 கடந்த ஈராண்டுகளாக மழை காலத்தை முன்கூட்டியே கணிக்கமுடியவில்லை என்றும், ஆயத்தப் பணிகளை மேற்கொள்ள போதிய கால அவகாசம் இல்லை என்றும் சங்கம் குறிப்பிட்டது. இதனால் காய்கறிகளின் உற்பத்தி 30 விழுக்காடு குறைந்துள்ளதாக அது கூறியது.

இந்நிலையில் பல காய்கறிகளின் விலையும் அதிகரித்துள்ளது. மிளகாய், கத்திரிக்காய், தக்காளி, வெண்டைக்காய், பயற்றங்காய் ஆகியவற்றின் விலைகள் கட்டுப்படியாக இல்லை.

பொதுவாக உரம், சம்பளம் போன்ற அம்சங்கள் அதிகரித்திருப்பதால் பல விவசாயிகள் சிரமத்தை எதிர்நோக்குகின்றனர். அவர்களுக்கு மானியம் அளித்து அரசாங்கம் உதவவேண்டும் என்பது பல சங்கத்தின் கோரிக்கையாக உள்ளது.


மலேசியாவில் மரண தண்டனை, கசையடி விரைவில் நீக்கப்படலாம்

மலேசியாவில் மரண தண்டனை அடுத்தாண்டு தொடக்கத்தில் நீக்கப்படும் என எதிர்பார்க்கப்படுகிறது. இதோடு கசையடி தண்டனையும் நீக்கப்படும். இது குறித்த சட்ட மாற்றங்கள் அடுத்த மாதம் நாடாளுமன்றத்தில் தாக்கல் செய்யப்படும். இந்த இரண்டு தண்டனைகளுக்கு பதில் நீதிமன்றம் மாற்று தண்டனையை அளிக்கலாம் எனத் தெரிவிக்கப்பட்டது. இந்த தகவல்களை பிரதமர் அலுவலக (நாடாளுமன்றம் மற்றும் சட்டம்) அமைச்சர் டத்தோ ஸ்ரீ வான் ஜுனைடி துவாங்கு ஜாஃபர் தெரிவித்தார்.

மலேசியாவில் 11 குற்றங்களுக்கு கட்டாய மரண தண்டனை விதிக்கப்படுகிறது.

தற்போது மரண தண்டனை விதிக்கப்பட்டவர்களின் நிலைமை குறித்து அரசாங்கம் பரிசீலிக்கும் என வான் ஜுனைடி குறிப்பிட்டார்.

மலேசிய சிறைகளில் 1,342 மரண தண்டனை கைதிகள் இருப்பதாக ஜூன் மாதம் தெரிவிக்கப்பட்டது. இவர்களில் 900க்கும் மேற்பட்டவர்கள் போதைப் பொருள் கடத்தியவர்கள். எஞ்சியவர்கள் கொலை வழக்கில் குற்றஞ்சாட்டப்பட்டவர்கள். 844 மலேசியர்களும், 40 நாடுகளை சேர்ந்த 498 வெளிநாட்டினரும் இவர்களில் அடங்குவர்.

2018ல் பக்கத்தான் ஹரப்பான் ஆட்சியின்போது மரண தண்டனையை நீக்குவது குறித்த சாத்தியம் முதன்முதலில் எழுப்பப்பட்டது. அதனை தொடர்ந்து மரண தண்டனை நிறைவேற்றப்படுவது நிறுத்திவைக்கப்பட்டது.


நஜிப்பின் ஃஎம்டிபி வழக்கு புதன்கிழமைக்கு ஒத்திவைப்பு

கோலாலம்பூர்: முன்னாள் மலேசிய பிரதமர் நஜிப் ரசாக்கின் ஊழல் வழக்கு புதன்கிழமைக்கு (14 செப்டம்பர்) ஒத்திவைக்கப்பட்டுள்ளது.

திங்கட்கிழமையன்று (12 செப்டம்பர்) திரு நஜிப் ரத்த அழுத்தம் தொடர்பான பிரச்சினைக்காக 'ஹொஸ்பிட்டல் கோலாலம்பூர்' மருத்துவமனையில் அனுமதிக்கப்பட்டார்.

அவர் மலேசியாவின் தேசிய இதயக் கழகத்திற்கு அனுப்பப்படலாம் என்று என்று அவரின் வழக்கறிஞர் திரு முகம்மது ஷஃபீ அப்துல்லா தெரிவித்துள்ளார்.

வரும் நாள்களில் திரு நஜிப் மேலும் சில சுகாதாரப் பரிசோதனைகளை மேற்கொள்வார் என்றும் திரு நஜிப்பின் வழக்கறிஞர் திரு முகம்மது ஷஃபீ கூறினார்.

மருத்துவமனையில் திரு நஜிப்பைப் பார்க்கத் தனக்கு அனுமதி வழங்கப்படாததாலும் அடுத்து என்ன செய்யவேண்டும் என்பது குறித்து அவர் தன்னிடம் விவரிக்கமுடியாததாலும் செவ்வாய்க்கிழயமைன்று (13 செப்டம்பர்) நடைபெறவிருந்த நீதிமன்ற விசாரணையை ஒத்திவைக்கத் திரு முகம்மது ஷஃபீ கேட்டுக்கொண்டுள்ளார்.

துணை அரசு வழக்கறிஞரான முகம்மது முஸ்தஃபா பி குன்யாலம் அதறக்கு மறுப்பு தெரிவிக்கவில்லை.

நீதிபதி கொலின் லாரன்ஸ் செக்குவேரா வழக்கை புதன்கிழமை (14 செப்டம்பர்) பிற்பகலுக்கு ஒத்திவைத்தார்.


மலேசியப் பிரதமர்: வெள்ளத்தைச் சமாளிக்க முன்னதாகத் தயாராகவேண்டும்

பெட்டாலிங் ஜெயா: இனி வரவுள்ள மழைக்காலத்தில் மலேசியாவின் ஆறு மாநிலங்கள் பெரிதும் பாதிக்கப்படும் என்று எதிர்பார்க்கப்படுகிறது.

அதனால் பெரிய அளவில் ஏற்படும் பிரச்சினைகளை தடுத்து நிலைமையைக் கையாள அந்நாட்டு அரசாங்கம் முன்னதாகவே ஏற்பாடுகளைச் செய்து வருகிறது.

மாவட்ட அளவில் இயங்கும் பேரிடர் மேலாண்மைக் குழுக்களுக்கு உடனடியாகச் செயல்படுமாறு உத்தரவிடப்பட்டுள்ளது.

மேலும், செயல்பாட்டுச் செலவுக்காக 160 மாவட்டங்களுக்கு எட்டு மில்லியன் ரிங்கிட் (2.48 வெள்ளி) ஒதுக்கப்பட்டுள்ளது.

அதோடு, பல்வேறு மாவட்டங்களுக்கு 320 'ஃபைபர்கிளாஸ்' படகுகளை வழங்க 4.8 மில்லியன் ரிங்கிட் ஒதுக்கப்பட்டுள்ளதாக மலேசியப் பிரதமர் இஸ்மாயில் சாப்ரி யாக்கோப் தெரிவித்துள்ளார்.

அதே வேளையில், வெள்ளத்தால் பாதிக்கப்படும் 1.6 மில்லியனுக்கும் அதிகமானோருக்குப் பாதுகாப்பு வழங்க மலேசியா முழுவதும் 6,010 தற்காலிகத் தங்குமிடங்கள் அமைக்கப்பட்டு வருகின்றன.

சென்ற ஆண்டு நவம்பர், டிசம்பர் மாதங்களில் மலேசியாவின் 11 மாநிலங்கள் வெள்ளத்தால் பாதிக்கப்பட்டன.

அந்தக் காலகட்டத்தில் மலேசியாவில் 100 ஆண்டுகள் இல்லாத அளவு மழை பொழிந்தது.

இவ்வாண்டு நவம்பர், டிசம்பர் காலகட்டத்தில் கிளந்தான், திரங்கானு, பாஹாங் ஆகிய மாநிலங்களில் கடும் மழை இருக்கும் என்று எதிர்பார்க்கப்படுகிறது.

வரும் டிசம்பர், ஜனவரி மாதங்களில் ஜோகூர், சாபா, சரவாக் ஆகிய மாநிலங்கள் கடும் மழையால் பாதிக்கப்படும் என்று முன்னுரைக்கப்பட்டுள்ளது.


பத்து பகாட்டில் வெள்ளம்; ஏராளமானோர் வெளியேற்றம்

பத்து பகாட்
: ஸ்ரீ காடிங் வட்டாரத்தின் சில பகுதிகளில் இன்று (செப்டம்பர் 14) காலை திடீர் வெள்ளம் ஏற்பட்டதையடுத்து மொத்தம் 600 குடியிருப்பாளர்கள் தற்காலிக நிவாரண நிலையங்களில் தஞ்சம் புகுந்தனர்.

பாதிக்கப்பட்டவர்கள் ஏறக்குறைய 190 குடும்பங்களைச் சேர்ந்தவர்கள். நேற்று நள்ளிரவுக்குப் பிறகு 1.30 மணியில் இருந்து அதிகாலை 5.30 மணி வரை கனமழை கொட்டித் தீர்த்ததில் சாலைகளில் நீர்மட்டம் தொடர்ந்து அதிகரித்து வந்ததாக பத்து பகாட் மாவட்ட காவல்துறைத் தலைவர் இஸ்மாயில் டோலா கூறினார்.

தாமான் ஸ்ரீ பஞ்சோர், கம்போங் செங்குவாங், கம்போங் பாரு ஸ்ரீ காடிங், பெக்கான் ஸ்ரீ காடிங் ஆகிய நான்கு பகுதிகளும் திடீர் வெள்ளத்தால் பாதிக்கப்பட்டதாக அவர் குறிப்பிட்டார்.
 முதலில் ஒரு பள்ளி, தற்காலிக நிவாரண நிலையமாக மாற்றப்பட்டதாகவும் பின்னர் அங்கும் வெள்ளம் ஏற்படவே பாதிக்கப்பட்டோர் அனைவரும் வேறொரு தற்காலிக முகாமுக்கு மாற்றப்பட்டதாகவும் காவல்துறை தெரிவித்தது.

பாதிக்கப்பட்ட மேலும் சிலரைப் பாதுகாப்பான இடங்களுக்கு வெளியேற்றும் பணி தொடர்கிறது.

காவல்துறையுடன் மலேசியத் தீயணைப்பு, மீட்புத் துறை, குடிமைத் தற்காப்புப் படை, சமூக நலத்துறை, மாவட்டச் சுகாதார நிலையம் ஆகியவையும் மீட்புப் பணிகளில் ஈடுபட்டுள்ளதாக பெர்னாமா தகவல் வெளியிட்டுள்ளது.

மலேசியாவில் வடகிழக்குப் பருவமழையால் ஆண்டுதோறும் கனமழை பெய்வதும் வெள்ளம் ஏற்படுவதும் வாடிக்கையாகியுள்ளது.

இந்த ஆண்டு மோசமான பாதிப்பை எதிர்கொள்ள அரசாங்கம் தயார்நிலையில் இருப்பதாகப் பிரதமர் இஸ்மாயில் சப்ரி யாக்கோப் உறுதியளித்துள்ளார்.

நாடு முழுவதும் 6,000க்கும் மேற்பட்ட தற்காலிகத் தங்குமிடங்கள் அமைக்கப்படும். இவற்றில் ஒரு மில்லியன் பேர் வரை தங்க முடியும் என்றார் அவர்.


மலேசிய அரசியலில் நீங்கா இடம் பிடித்த  திரு சாமிவேலு

மலேசியாவின் மஇக எனப்படும் மலேசிய இந்திய காங்கிரஸ் கட்சியின் முன்னாள் தலைவர் எஸ் சாமிவேலுவின் வாழ்க்கை ஏற்ற இறக்கங்கள் நிறைந்த ஒன்று.

சிறு வயதில் தாயாரை இழந்த இவர் தன் குடும்பத்தை ஏழ்மையிலிருந்து மீட்க, பல சிறிய தொழில்களில் வேலை செய்திருக்கிறார். தன்னுடைய பிரபலமான அரசியல் வாழ்க்கைக்கு முன்பு, சுருட்டு சுற்றும் வேலை, அலுவலகத்தில் எடுபிடி வேலை, சமையலறையில் உதவியாளர் வேலை, பேருந்து உதவியாளர் வேலை போன்ற பணிகளை புரிந்திருக்கிறார்.

சிரமங்களை எதிர்நோக்கினாலும், படிப்பறிவை வளர்த்துக்கொள்ள அவர் தொடர்ந்து பாடுபட்டிருக்கிறார். வேலைகளை பார்த்து விட்டு இரவு பள்ளிக்கு சென்று பயின்ற இவர், அலுவலக உதவியாளராக பணிபுரிந்து கொண்டிருந்த வேளையில், கட்டடக்கலை நுணுக்கங்களை கற்றுக் கொண்டு கட்டட வரைபடத் துறையில் பயிற்சியாளராக இணைந்துள்ளார்.

தொழிலில் உயர்வு கண்ட திரு சாமிவேலுவின் வாழ்வில் இத்தருணத்தில் மற்றொரு இழப்பு ஏற்பட்டது. தம்முடைய 21ஆம் வயதில் அவரது தந்தை காலமானார். குடும்ப பொறுப்பும் சகோதர சகோதரிகளை பார்த்துக்கொள்ளும் பொறுப்பும் முழுமையாக இவரிடம் வந்தது.

அரசியலில் கால் தடம்

மலேசியாவில் பதற்றம் நிலவி இருந்த 1960களில் கம்பத்தில் பறந்த இந்தோனீசியக் கொடியை இறக்கி மலேசியக் கொடியைப் பறக்கவிட்டு மக்கள் மனதில் நீங்கா இடம் பிடித்த திரு சாமிவேலு பின்பு அரசியலில் கால் தடம் பதித்தார்.

1974இல் பேராக்கின் சுங்கை சிப்புட் தொகுதியில் வெற்றி கண்ட இவர் இதையடுத்து பல அரசியல் வெற்றிகளால் முன்னேறி மலேசிய அமைச்சரவையில் அமைச்சராகப் பணிபுரிந்துள்ளார்.

4 பிரதமர்களின் கீழ் 30 ஆண்டுகளுக்கும் மேலாக அமைச்சராக நீடித்ததோடு பல்வேறு சாதனைகளையும் நிகழ்த்தியவராக சாமிவேலு திகழ்கிறார்.

பொதுப் பணி அமைச்சுப் பொறுப்புக்குப் பின்னர் சில ஆண்டுகள் தொலைத் தொடர்பு அமைச்சராகவும் பதவி வகித்தார். மஇகா தலைவர் பொறுப்பிலிருந்தும், அமைச்சுப் பொறுப்புகளில் இருந்தும் விலகிய பின்னர் அவரை தெற்காசிய நாடுகளுக்கான சிறப்புத் தூதராக அமைச்சர் அந்தஸ்துடன் நியமித்தது மலேசிய அரசாங்கம்.

பாரிசான் நேசனல் கூட்டணிக் கட்சியின் நிறுவன உறுப்பினர்களில் ஒன்றான மஇகா கட்சியில் 1979ஆம் ஆண்டு முதல் 2010ஆம் ஆண்டு வரை 31 ஆண்டுகள் தலைவராகப் பதவி வகித்தார்.

இந்தியாவின் பெருவழிச் சாலைகள் அமைக்க முக்கியப் பங்கு வகித்தவர் திரு சாமிவேலு.

2008-ஆம் ஆண்டு மலேசியப் பொதுத் தேர்தலில், தன்னுடைய சுங்கை சிப்புட் நாடாளுமன்றத் தொகுதியில் ஜெயக்குமார் தேவராஜ் எனும் மலேசிய சமூகக் கட்சியின் வேட்பாளரிடம் தோல்வி அடைந்தார். அந்தப் பொதுத் தேர்தல் மலேசிய இந்தியர்களின் வரலாற்றையே மாற்றி அமைத்தது என்றும் அறியப்படுகிறது.

1979இல் சிலாங்கூர் மாநில சுல்தானும் 1980இல் ஜோகூர் சுல்தானும் ‘டத்தோ’ என்ற விருதை இவருக்கு வழங்கியுள்ளனர். தொடர்ந்து, 1982இல் கொரிய அரச சேவை விருது, 1982இல் இத்தாலிய உயரிய அரசு சேவை, 1987இல் அமெரிக்கா அரசின் உலக மாமனிதர் கௌரவ விருது ஆகியவற்றையும் பெற்றிருக்கிறார்.

தமிழ் ஆர்வலர்

தமிழ் ஆர்வலரான திரு சாமிவேலு 1963-இல் இருந்து மலேசிய வானொலி, மலேசியத் தொலைக்காட்சியில் பல ஆண்டுகள் தமிழ்ச் செய்தி அறிவிப்பாளராகவும், மலேசியத் தகவல் இலாகாவில் நாடகக் கலைஞராகவும் பணியாற்றி இருக்கிறார்.

மலேசியாவின் பழமையான தமிழ் நேசன் நாளிதழின் இயக்கத்திற்கு திரு சாமி வேலு பங்களித்துள்ளார்.

உலகத் தமிழாராய்ச்சி நிறுவனம் ஏற்பாடு செய்யும் உலகத் தமிழாராய்ச்சி மாநாடு இரு முறை மலேசியாவின் தலைநகரான கோலாலம்பூரில் 1996-லும் 2015லும் நடைபெற்றுள்ளது. இவற்றின் ஏற்பாடுகளில் திரு சாமி வேலு ஈடுபட்டுள்ளார்.

மேடைகளில் கம்பீரக் குரலில் திறம்பட வாதாடக் கூடியவர்.

சர்ச்சைகள்

திரு சாமிவேலு மீது குறிப்பாக கடந்த 10-20 ஆண்டுகளாக மலேசிய மக்கள் பலர் அதிருப்தியில் இருந்துள்ளனர். மலேசிய இந்திய மக்களையும் அவர்களது நலன்களையும் புறக்கணித்துவிட்டார் என்பதே மக்களின் குற்றச்சாட்டாக அமைந்தது.

அவர் மீது பல முறை ஊழல் குற்றச்சாட்டுப் பதிவு செய்யப்பட்டுள்ளது.

திரு சாமிவேலுவின் மனநலம் பாதிக்கப்பட்டுள்ளதா, அவரால் தம்முடைய சொந்த விவகாரங்களைக் கவனித்துக்கொள்ள முடியுமா என்பதைக் கண்டறியவேண்டும் எனக் கோரி, அவருடைய மகன் எஸ்.வேள்பாரி கோலாலம்பூர் உயர் நீதிமன்றத்தில் கடந்த 2019ஆம் ஆண்டு மனுத் தாக்கல் செய்திருந்தார்..

ஞாபக மறதி காரணமாக தம் தந்தையால் பழைய நண்பர்களை அடையாளம் காண முடிவதில்லை என்றும் அண்மையில் நடந்தவற்றைக்கூட நினைவுகூர முடிவதில்லை என்றும் அவர் அப்போது குறிப்பிட்டிருந்தார்

இறுதி அஞ்சலி

இன்று(செப்டம்பர் 15) காலை இயற்கை எய்திய திரு சாமிவேலுவிற்கு மக்கள் 19 லெங்கொங்கான் வேதவனம், பத்து 3 ½, ஜாலான் இப்போ, 51100 கோலாலம்பூரில் அமைந்துள்ள அவரது இல்லத்தில் மரியாதை செலுத்தி வருகிறார்கள். அவரது இறுதி ஊர்வலம் நாளை பிற்பகல் மூன்று மணியளவில் டீபிகேஎல் சுடுகாட்டை நோக்கி புறப்படும் என்ற செய்தியை முன்னாள் ஊடகச் செயலாளர் தெரிவித்துள்ளார்.

செய்தித் தொகுப்பு: பொன்மணி உதயகுமார்


மலேசிய வாகன விபத்தில் குடும்பமே பலி

மலேசியாவின் வடக்கு-தெற்கு விரைவுச்சாலையில் ஏற்பட்ட விபத்து ஒன்றில் ஒரே குடும்பத்தைச் சேர்ந்த நான்கு பேர் உயிர் இழந்துள்ள பரிதாபம் நேர்ந்துள்ளது.

இம்மாதம் 18ஆம் தேதி தெற்கு நோக்கிச் செல்லும் வழியில் சிம்பாங் ரெங்காம் பகுதியில் உள்ள மச்சாப் சுங்கச்சாவடி அருகே இந்த விபத்து ஏற்பட்டுள்ளது.

விபத்து காலை 7 மணி அளவில் ஏற்பட்டபோது அதிக மழை பெய்துகொண்டிருந்தது.

நான்கு வாகனங்கள்- ஒரு பெரோடா மைவி, டொயோட்டா ஹையேஸ், வோல்வோ டிரெய்லர், டொயோட்டா கொரோலா- விபத்துக்குள்ளாகின என்று மலேசியாவின் பெர்னாமா செய்தி நிறுவனம் தெரிவித்தது.

டொயோட்டா கொரோலா காரில் திரு கோ டியோங் செங், 50, மனைவி ஹொங் மே யின் ஆகியோருடன் 20களில் இருக்கும் அவர்களது மகள் கோ பெய் சியூ, மகன் கோ சுவான் டிங்கும் பயணம் செய்துகொண்டிருந்தனர்.

திரு கோவும் அவரது இரு பிள்ளைகளும் சம்பவ இடத்திலேயே மாண்டுவிட்டதாக அறிவிக்கப்பட்டது. அவரது மனைவி திருவாட்டி ஹோங் சிகிச்சைக்காகக் கொண்டு செல்லப்பட்ட குளுவாங் மருத்துவமனையில் மாண்டார்.

விபத்தில் சிக்கிய இன்னொருவருக்குக் காயம் ஏற்பட்டது, மேலும் இருவர் உயிர் தப்பினர்.

மலாக்காவைச் சேர்ந்த திரு கோவின் குடும்பம் ஜோகூர் பாருவிற்குச் சென்றுகொண்டிருந்தனர்.


நஜிப்பின் தனிப்பட்ட வங்கிக் கணக்கில் $648 மி. சேர்க்கப்பட்டது

கோலாலம்பூர்: முன்னாள் மலேசிய பிரதமர் நஜிப் ரசாக்கின் தனிப்பட்ட வங்கிக் கணக்கில் 2013ஆம் ஆண்டு 2.08 பில்லியன் ரிங்கிட் (648 மில்லியன் வெள்ளி) சேர்க்கப்பட்டது தெரியவந்துள்ளது.

1எம்டிபி வழக்கு விசாரணையின்போது இந்த விவரம் திங்கட்கிழமையன்று (26 செப்டம்பர்) உயர்நீதிமன்றத்தில் தெரிவிக்கப்பட்டது.

2013ஆம் ஆண்டு மார்ச், ஏப்ரல் மாதங்களுக்கு இடைப்ட்ட காலத்தில் பல்வேறு பரிவர்த்தனைகளின் மூலம் அந்தத் தொகை திரு நஜிப்பின் வங்கிக் கணக்கில் சேர்க்கப்பட்டதாக 'ஏம்பேங்க்' வங்கியின் ஜாலான் ராஜா கிளையின் நிர்வாகியான திருவாட்டி உமா தேவி கூறினார்.

ஊழலில் ஈடுபட்டதற்காக திரு நஜிப் தற்போது 12 ஆண்டு சிறைத் தண்டனையை நிறைவேற்றி வருகிறார்.


'சிங்கப்பூருக்கு மலேசியா கோழியை அனுப்ப முடியுமா? முடியாதா?' குழப்பத்தில் மலேசிய பண்ணை உரிமையாளர்கள்

சிங்கப்பூருக்கு கோழி இறக்குமதி செய்ய மலேசியாவில் விதிக்கப்பட்ட தடை அடுத்த மாதம் அகற்றப்படுவதை மலேசிய கோழிப் பண்ணை உரிமையாளர்கள் எதிர்பார்த்து காத்திருக்கின்றனர்.

ஆனால் கோழி இறக்குமதி செய்ய எப்போது அனுமதி கிடைக்கும் என்று அவர்களுக்குத் தெரியவில்லை.

இம்மாதம் தொடக்கத்திலிருந்து கோழிப் பண்ணை உரிமையாளர்கள் இறக்குமதி உரிமத்துக்கு விண்ணிக்கத் தொடங்கி விட்டனர்.

விண்ணப்பம் செய்ய ஒரு நாள்கூட எடுப்பதில்லை. ஆனால் பல நாள் ஆகியும் அனுமதி கிடைக்கவில்லை என்று கோழிப் பண்ணை உரிமையாளர்கள் கூறியுள்ளனர்.

சில குறிப்பிட்ட கோழிப் பண்ணைகள், வேளாண், உணவுத் தொழில்துறை அமைச்சிடமிருந்து அனுமதிபெற்ற வின்னர் மீண்டும் கோழி ஏற்றுமதியைத் தொடங்கலாம் என்று மலேசியா ஆகஸ்ட் 29ஆம் தேதி அறிவித்தது.

வேளாண், உணவுத் தொழில்துறை அமைச்சின் விலங்குநலச் சேவைத் துறை விண்ணப்பங்களுக்கு அனுமதி வழங்குகிறது.

ஆனால் அங்குள்ள அதிகாரிகள், அமைச்சும் அமைச்சரும் அனுமதி தர காத்திருப்பதாகத் தங்களிடம் கூறியதாக கோழிப் பண்ணை உரிமையாளர்கள் குறிப்பிட்டனர்.

உரிமங்கள் உரிய நேரத்தில் கிடைக்காததால் சிலாங்கூர் கோழிப் பண்ணைகள் தங்கள் கோழிகளை மிகக் குறைந்த விலைக்கு விற்கும் நிலைக்குத் தள்ளப்பட்டுள்ளதாகக் கூறப்பட்டது.


ஏர்ஏஷியாவின் சில விமானச் சேவைகளில் முகக்கவசம் அணியத் தேவையில்லை

ஏர்ஏசியா விமான நிறுவனம், தனது விமானங்களில் இனி முகக்கவசம் அணியத் தேவையில்லை என்று அறிவித்திருக்கிறது.ஆனால் கட்டாயம் முகக்கவசம் அணிய வேண்டும் என்ற விதிமுறை உள்ள இடங்களுக்கு இத்தளர்வு பொருந்தாது.

அவ்விடங்களுக்குச் செல்லும்போது விமானப் பயணிகள் அவசியம் முகக்கவசம் அணிய வேண்டும்.

விமானங்களில் முகக்கவசம் அணிய வேண்டும் என்ற விதிமுறையை என்று மலேசியா புதன்கிழமை அகற்றியது.

இதை அடுத்து, ஏர்ஏஷியா நிறுவனம் தனது உள்நாட்டு விமானச் சேவைகளிலும் மற்ற சில விமானச் சேவைகளிலும் முகக்கவசங்கள் இனி கட்டாயமில்லை என்று வியாழன் அன்று தெரிவித்தது.

இருப்பினும், விரும்பியவர்கள் ஏர்ஏஷியா விமானங்களில் முகக்கவசம் அணியலாம் என்று நிறுவனம் கூறியது.


அம்னோ: விரைவில் நாடாளுமன்றத்தைக் கலைக்கவேண்டும்

கோலாலம்பூர்: மலேசியப் பொதுத் தேர்தலை இவ்வாண்டு நடத்த நாடாளுமன்றத்தைக் கலைக்குமாறு அந்நாட்டின் ஆகப் பெரிய அரசியல் கட்சியான அம்னோ கூறியுள்ளது.

அதன் தொடர்பில் வெள்ளிக்கிழமையன்று (30 செப்டம்பர்) அம்னோ அதன் தலைமையகத்தில் மூன்று முக்கிய கூட்டங்களை நடத்தியது.

அதற்குப் பிறகு அக்கட்சி அறிக்கை ஒன்றை வெளியிட்டது.

மலேசிய பிரதமர் இஸ்மாயில் சாப்ரி யாக்கோப் அந்நாட்டு மாமன்னரைச் சந்திப்பதற்கான தேதியை நாடப்போவதாகவும் அதற்குப் பிறகு நாடாளுமன்றத்தைக் கலைப்பதற்கான தேதியை முன்வைக்கப்போவதாகவும் அறிக்கையில் குறிப்பிடப்பட்டது.


உணவகத்தில் குழந்தைக்கான நாற்காலியிலிருந்து விழுந்த குழந்தை மரணம்

மலேசியாவில் இரண்டு வயது ஆண் குழந்தை ஒன்று, குழந்தைக்கான நாற்காலியிலிருந்து கீழே விழுந்ததைத் தொடர்ந்து அது உயிரிழந்தது.

ஜோகூர் பாருவின் தாமான் சுதேரா பகுதியில் உள்ள ஓர் உணவகத்திற்கு நேற்று செவ்வாய்க்கிழமை பிற்பகல் 2 மணியளவில் அக்குழந்தையுடன் அதன் பெற்றோர் சென்றனர். அங்கு இந்த விபத்து நிகழ்ந்ததாக ஜோகூர் பாரு நார்த் துணை காவல்துறை தலைவர் ஃபரிஸ் அம்மார் அப்துல்லா தெரிவித்தார்.

“குழந்தை நாற்காலியில் அக்குழந்தையைப் பெற்றோர் அமரவைத்தனர். ஒரு மணி நேரம் கழித்து, அக்குழந்தை மேசையை உதைத்ததாகக் கூறப்பட்டது. இதனால் குழந்தை நாற்காலி கவிழ்ந்ததில் அக்குழந்தையின் தலை தரையில் அடித்தது. சத்தமாக அழுத அக்குழந்தை, பின்னர் மயக்கம் அடைந்தது,” என்று காவல்துறை கண்காணிப்பாளர் ஃபாரிஸ் அம்மார் கூறினார்.

இந்த விபத்தை உணவக ஊழியர்கள் கண்டதாகவும் அவர் சொன்னார்.

அக்குழந்தையை அருகிலுள்ள தனியார் மருந்தகத்திற்கு அதன் தந்தை உடனடியாக அழைத்துச் சென்றார். குழந்தையின் உடல்நிலை மோசமாக இருந்ததால் மருத்துவமனை கொண்டுசெல்லுமாறு மருத்துவர் அறிவுறுத்தியதாக காவல்துறை கண்காணிப்பாளர் ஃபாரிஸ் அம்மார் சொன்னார்.

“இஸ்கந்தர் புத்தேரியில் உள்ள தனியார் மருத்துவமனைக்கு குழந்தையை அதன் தந்தை கொண்டுசென்றார். குழந்தை இறந்துவிட்டதாக அங்குள்ள மருத்துவ அதிகாரி ஒருவர் கூறினார்.

“குழந்தையின் மரணத்துக்கான காரணத்தைக் கண்டறிய, பிரேத பரிசோதனைக்காக சுல்தானா ஆமினா மருத்துவமனைக்கு அக்குழந்தையின் உடல் அனுப்பப்பட்டது,” என்று காவல்துறை கண்காணிப்பாளர் ஃபாரிஸ் அம்மார் விவரித்தார்.

குழந்தையின் மரணத்தில் குற்றவியல் அம்சம் எதுவும் இதுவரை தென்படவில்லை என்றாலும், அதன் திடீர் மரணம் குறித்த விசாரணை நடைபெற்று வருவதாக அவர் தெரிவித்தார்.


மலேசியாவுக்குச் சென்று வரும் பயணிகளுக்கு இனி சுங்கப் படிவம் கட்டாயம்

மலேசியாவுக்குச் செல்லும் பயணிகளுத் அங்கிருந்து புறப்படும் பயணிகளும் இனி சுங்க உறுதிபாட்டுப் படிவத்தை நிரப்ப வேண்டும். இது விமானப்பயணிகளுக்குப் பொருந்தும்.

மலேசிய சிவில் போக்குவரத்து ஆணையம் அதை வியாழன் (அக். 6) அன்று தெரிவித்தது.

அந்த விதிமுறை நடைமுறைக்கு வருவது பற்றி மலேசிய அரச சுங்கத் துறை செப்டம்பர் 5ஆம் தேதி கடிதம் வழி தெரிவித்ததாக ஆணையத்தின் தலைமை நிர்வாகி செஸ்டர் வூ கூறினார்.

1967ஆம் ஆண்டு சுங்கச் சட்டத்தின் 103ஆம் பிரிவின்கீழ், 7ஆம் எண் சுங்கப் படிவம் (K7) கட்டாயம் நிரப்பப்பட வேண்டும் என்று சுங்கத் துறை கூறியுள்ளது.

அதன்படி, மலேசியாவுக்குச் செல்லும் பயணிகள், சுங்கவரி விதிக்கப்படக்கூடிய பொருள்கள், தடைசெய்யப்பட்ட பொருள்கள் ஆகியவற்றையும் தங்களிடம் 10,000 அமெரிக்க டாலருக்கு மேற்பட்ட பணம் இருந்தாலும் சுங்கத் துறை அதிகாரிகளிடம் தெரிவிக்க வேண்டும்.

மேலும், மலேசியாவுக்குச் செல்லும் எல்லா விமான நிறுவனங்களும் சுங்கப் படிவம் பற்றி தங்கள் விமானங்களில் தெரிவிக்க வேண்டும் என்று உத்தரவிடப்பட்டுள்ளது.

1967ஆம் ஆண்டு சுங்கச் சட்டத்தின்கீழ், சுங்கப் படிவத்தைப் பல ஆண்டுகளுக்கு முன்னதாக பயணிகள் அவசியம் நிரப்ப வேண்டியிருந்தது. ஆனால் அந்த நடைமுறை நிறுத்தப்பட்டது.

இப்போது அதை மீண்டும் தொடங்குவதற்கான காரணம் தெரிவிக்கப்படவில்லை.


மலேசிய நாடாளுமன்றம் கலைக்கப்பட்டது

மலேசிய நாடாளுமன்றம் கலைக்கப்பட்டிருக்கிறது. இதன்வழி, 60 நாள்களுக்குள் அதாவது டிசம்பர் மாதத் தொடக்கத்துக்குள் அங்குப் பொதுத் தேர்தல் நடத்தப்பட வேண்டும்.

 பிரதமர் இஸ்மாயில் சாப்ரி யாக்கோப் அந்நாட்டு நாடாளுமன்றத்தைக் கலைப்பதாக திங்கள் (அக் 10) அன்று பிற்பகல் 3 மணிக்குத் தொலைக்காட்சியில் அறிவித்தார்.

அதற்கு முன்னர் அவர் மலேசிய மாமன்னர் சுல்தான் அப்துல்லா அகமது ஷாவை சந்தித்துப் பேசினார்.

நவம்பர் முதல் வாரத்தில் பொதுத் தேர்தல் நடத்தப்படலாம் என்று நிபுணர்கள் கூறுகின்றனர். ஆனால் அப்போதுதான் மலேசியாவில் பருவ மழைக்காலம். முன்னைய ஆண்டுகள் உயிர்களைப் பலி வாங்கி பெரும் சேதத்தை ப் பெரு மழையும் வெள்ளமும் ஏற்படுத்தியது.

அதனால் மழைக்காலத்தில் தேர்தலை நடத்தக்கூடாது என்று கடந்த சில வாரங்களாக எதிர்க்கட்சிகள் பெரும் எதிர்ப்பை தெரிவித்து வருகின்றன.


லங்காவி தொகுதியைத் தற்காத்து கொள்வேன்: டாக்டர் மகாதீர்

மலேசிய முன்னாள் பிரதமர் மகாதீர் முகமது அடுத்தப் பொதுத் தேர்தலில் தனது லங்காவி தொகுதியில் மீண்டும் போட்டியிடுவார் என்று அறிவித்துள்ளார். இன்று நடந்த செய்தியாளர் கூட்டத்தில் அவர் இவ்வாறு தெரிவித்தார்.

எனினும், பிரதமர் பதவிக்குத் தம்மை முன்மொழிவாரா என்பது குறித்து அவர் கருத்துரைக்கவில்லை. இது பொதுத் தேர்தலில் தனது கட்சி வெல்வதைப் பொறுத்துள்ளது என்றார் திரு மகாதீர்.

கெராக்கான் தானா ஆயர் கூட்டணி 120 தொகுதிகளில் போட்டியிடும் அவர் குறிப்பிட்டார். வேட்பாளர்களின் விவரங்கள் கூடியவிரைவில் வெளியிடப்படும் என்று அவர் கூறினார்.
 மலேசிய நாடாளுமன்றம் நேற்று கலைக்கப்பட்டது. இதன்வழி, 60 நாள்களுக்குள் அதாவது டிசம்பர் மாதத் தொடக்கத்துக்குள் அங்குப் பொதுத் தேர்தல் நடத்தப்பட வேண்டும்.


மலேசிய நாடாளுமன்றம் கலைக்கப்பட்டதன் எதிரொலி: ரிங்கிட்டின் மதிப்பு சரிவு

பொதுத் தேர்தலுக்கு வழிவிட மலேசிய நாடாளுமன்றம் கலைக்கப்படுவதாக பிரதமர் இஸ்மாயில் சப்ரி யாக்கோப் நேற்று அறிவித்ததைத் தொடர்ந்து, மலேசியப் பங்குகளும் ரிங்கிட்டின் மதிப்பும் சரிந்தன.

கேஎல்சிஐ குறியீடு 1.6 விழுக்காடு வரை வீழ்ச்சி கண்டது. அமெரிக்க டாலருக்கு நிகரான ரிங்கிட்டின் மதிப்பு 0.5 விழுக்காடு சரிந்தது.

xe.com இணையப் பக்கத்தில் உள்ள தகவலின்படி, S$1க்கு நிகரான ரிங்கிட்டின் மதிப்பு 3.24ஆக உள்ளது.

அரசியல் நிலைத்தன்மையைப் பழைய நிலைக்குக் கொண்டுவரும் என்றால், தேர்தல் ஆக்ககரமாகக் கருதப்படும் என்று சிஜிஎஸ்-சிஐஎம்பி ஆய்வுப் பிரிவுத் தலைவர் ஐவி இங் கூறினார்.

முன்னதாக, அமெரிக்க டாலருக்கு நிகரான ரிங்கிட்டின் மதிப்பு 24 ஆண்டுகளில் இல்லாத அளவுக்கு சரிந்தது. அப்போது ஒரு டாலருக்கு 4.65 ரிங்கிட் என அது பரிவர்த்தனையானது.


மலேசியப் பொதுத் தேர்தல்: நவம்பர் 19

மலேசியாவில் பொதுத் தேர்தல் நவம்பர் 19ஆம் தேதி நடைபெறும் என்று அந்நாட்டுத் தேர்தல் ஆணையம் அறிவித்துள்ளது.

தேர்தலுக்காக வேட்புமனுத் தாக்கல் நவம்பர் 5ஆம் தேதி நடைபெறும். அதனைத் தொடர்ந்து 14 நாள் தேர்தல் பிரச்சாரம் இடம்பெறும்.

20 மில்லியனுக்கு மேற்பட்ட மலேசியர்கள் இந்தத் தேர்தலில் வாக்களிப்பர் என எதிர்பார்க்கப்படுகிறது.

முன்னதாக பிரதமர் இஸ்மாயில் சாப்ரி யாக்கோப் அந்நாட்டு நாடாளுமன்றத்தைக் கலைப்பதாக அக்டோபர் 10ஆம் தேதி அறிவித்தார். நாடாளுமன்றம் கலைக்கப்பட்ட 60 நாள்களுக்குள், பொதுத் தேர்தல் நடத்தப்பட வேண்டும்.


ஜோகூர் சுங்கச் சாவடியில் நெரிசலைக் குறைக்க நடவடிக்கை

ஜோகூர் சுங்கச் சாவடியில் நெரிசலைக் குறைக்க கூடுதல் அதிகாரிகள் பணியில் அமர்த்தப்படுவர் என்று மலேசிய காவல்துறை தெரிவித்துள்ளது.
 தீபாவளி பொது விடுமுறையை முன்னிட்டு அதிகாமானோர் சிங்கப்பூரிலிருந்து மலேசியாவுக்கு பயணம் செய்ததால் ஜோகூர் சுங்கச் சாவடியில் கூட்ட நெரிசல் ஏற்பட்டது.

வெள்ளிக்கிழமையன்று இரவு 8 மணியளில் 5,000க்கும் மேற்பட்டோர் ஜோகூர் சுங்கச் சாவடியைச் சென்றடைந்தனர். இதனால் அங்கு இரண்டு மணிநேரத்துக்கும் மேல் நெரிசல் ஏற்பட்டது. இரவு பத்தரை மணியளவில் நெரிசல் குறைந்ததாகக் கூறப்பட்டது.

துணை காவல்துறை அதிகாரிகள், தொண்டூழிய படைகள் ஆகியவற்றின் உதவியுடன் நிலைமை கட்டுக்குள் கொண்டுவரப்பட்டதாக காவல்துறையிர் கூறினர்.
 ஜோகூர் சுங்கச் சாவடியில் கூட்ட நெரிசலைக் கட்டுப்படுத்த மலேசிய அதிகாரி ஒருவர் முயற்சிசெய்யும் காணொளி ஒன்று அண்மையில் சமூக ஊடகங்களில் பகிரப்பட்டது.


மழை வெள்ளம் சூழ்ந்த மலேசிய குகையில் 30 பேர் சிக்கியுள்ளனர்

மலேசியாலின் பெராக் மாநிலத்தில் உள்ள ஒரு குகையில் 30 பேர் சிக்கியுள்ளதாகத் தெரிவிக்கப்பட்டுள்ளது. குகை அமைந்துள்ள வட்டாரத்தில் பலத்த மழை பெய்ததைத் தொடர்ந்து குகையைச் சுற்றி வெள்ளநீர் சூழ்ந்துள்ளது.

குகைக்குள் சிக்கியுள்ளவர்கள் படப்பிடிப்புக் குழு என் நம்பப்படுகிறது. அவர்கள் குகைக்குள் படப்பிடிப்பு நடத்திகொண்டிருந்ததாகக் கூறப்பட்டது.

இந்தக் குகை உள்ளூர்வாசிகளிடையே பிரபலமான சுற்றுலாத் தலம்.

தீ, மீட்புப் பணி அதிகாரிகளும், காவல்துறை அதிகாரிகளும் சம்பவ இடத்துக்கு விரைந்துள்ளனர்.


பதைபதைக்கும் காணொளி: 17வது மாடி சன்னல் ஓரத்தில் விளையாடிய சிறுவர்கள்

மலேசியாவில் ஒரு குடியிருப்பு கட்டடத்தின் 17வது மாடி சன்னல் ஓரத்தில் இரண்டு சிறுவர்கள் விளையாடிக்கொண்டிருக்கும் காணொளி சமூகத் தளங்களில் பகிரப்பட்டுள்ளது. இந்த காணொளி பார்த்தவர்களின்
 நெஞ்சை பதைபதைக்க வைத்துள்ளது.

கோலாலம்பூரில் உள்ள கூட்டுரிமை வீட்டு ஒன்றில் இச்சம்பவம் நடந்தது.

சன்னல் ஓரத்தில் இரண்டு சிறுவர்கள் ஆபத்து அறியாது விளையாடிக் கொண்டிருந்தனர். ஒரு குழந்தை குதித்து விளையாடுகிறது. மற்றொரு குழந்தை சன்னல் ஓரத்தில். அவர்களை கண்காணிக்க பெரியவர்கள் யாரும் அங்கு இல்லை.

இந்தக் காட்சியைக் கண்ட குடியிருப்பாளர் ஒருவர் கட்டட நிர்வாகத்திடம் புகார் அளித்தார்.

குழந்தைகளுக்கு இரண்டு மற்றும் நான்கு வயது எனத் தெரிவிக்கப்பட்டது. சம்பவம் நடந்தபோது குழந்தைகளின் பெற்றோர் வீட்டில் இருந்ததாக காவல்துறையினர் கூறினர், அவர்களை காவல்துறை விசாரித்து வருகிறது.

குழந்தைகள் தற்போது பாதுகாப்பாக இருப்பதாகவும், அந்த வீட்டில் சன்னல் கம்பிகள் பொருத்தப்பட்டுள்ளதாகவும் தெரிவிக்கப்பட்டது.

இந்தக் காணொளி ஆயிரம் முறைக்கு மேல் பகிரப்பட்டுள்ளது. இதை பார்த்தவர்கள் பலரும் இந்தக் காணொளி தங்களை திடுக்கிட வைத்ததாக பதிவு செய்தனர்.

    Your browser does not support iframes, but you can visit


ஏர்ஏஷியா எக்ஸ் குழுமத்தின் தலைமை நிர்வாகி அதிகாரியாக டோனி ஃபெர்னாண்டிஸ் பதவி விலகல்

ஏர் ஏஷியா எக்ஸ் குழுமத்தின் தலைமை நிர்வாகி அதிகாரியாக டோனி ஃபெர்னாண்டிஸ் பதவி விலகியுள்ளார். மற்ற கடமைகளில் கவனம் செலுத்துவதற்காக அப்பொறுப்பிலிருந்து பதவி விலகுவதாக அவர் தெரிவித்துள்ளார்.

ஏர் ஏஷியா எக்ஸ் குழுமத்தின் தலைமை நிர்வாகி அதிகாரியாக டோனி ஃபெர்னாண்டிஸ் இவ்வாண்டு ஜூலை 8ஆம் தேதி நியமிக்கப்பட்டார்.


மலேசியாவில் தேசிய முன்னணிக்கான ஆதரவு சரிவு

கோலாலம்பூர்: மலேசியாவில் பொதுத் தேர்தல் நடைபெறவிருப்பதை முன்னிட்டு அந்நாட்டின் மத்திய அரசாங்கத்திற்கு இருக்கும் ஆதரவு சரிந்துள்ளது.

நாடாளுமன்றம் கலைக்கப்பட்டதற்கு முன்பு 'பாரிசான் நேஷனல்' எனப்படும் தேசிய முன்னணியின் தலைமையில் இயங்கிய மலேசிய மத்திய அரசாங்கத்திற்கான ஆதரவு 31 விழுக்காட்டுக்குக் குறைந்துள்ளது.

இவ்வாண்டு அக்டோபர் மாதம் 19ஆம் தேதிக்கும் 28ஆம் தேதிக்கும் இடைப்பட்ட காலத்தில் 1,209 வாக்காளர்களைக் கொண்டு நடத்தப்பட்ட கருத்துக் கணிப்பில் இந்த விவரம் தெரியவந்தது.

சுயேச்சையாக இயங்கும் 'மெர்டேக்கா சென்டர் ஃபார் ஒப்பினியன் ரிசர்ச்' எனும் அமைப்பு கருத்துக் கணிப்பை நடத்தியது.

2018ஆம் ஆண்டு நடைபெற்ற முந்தைய பொதுத் தேர்தலில் இருந்ததையும்விட தேசிய முன்னணிக்கான ஆதரவு குறைந்துள்ளது.

அப்போது அதற்கு 39 விழுக்காடு ஆதரவு இருந்தது.

அப்படியிருந்தும் மலேசியா வரலாற்றில் முதன்முறையாக பொதுத் தேர்தலில் வெல்லத் தவறியது தேசிய முன்னணி.

இம்முறை 48 விழுக்காடு மலாய் இனத்தவர் தேசிய முன்னணி மீது அதிருப்தி கொண்டிருப்பது கருத்துக் கணிப்பில் தெரியவந்துள்ளது.

மலாய் இனத்தவர் அல்லாதோரிடையே விகிதம் 83 விழுக்காடாகப் பதிவாகியுள்ளது.

15வது மலேசியப் பொதுத் தேர்தலுக்கான வேட்புமனுத் தாக்கல் சனிக்கிழமையன்று (5 நவம்பர்) நடைபெறவுள்ளது.


சாபா வேட்புமனுத் தாக்கல் நிலையத்திற்கு வெளியே சலசலப்பு; கண்ணீர்ப் புகைகுண்டுகளை வீசி கூட்டத்தைக் கலைத்த காவல்துறை

மலேசியாவின் சாபா மாநிலம், தெனமில் உள்ள வேட்புமனுத் தாக்கல் நிலையத்திற்கு வெளியே சலசலப்பை ஏற்படுத்திய ஆதரவாளர்களை நோக்கி காவல்துறையினர் கண்ணீர்ப் புகைகுண்டுகளை வீசினர்.

அவர்களுடைய கட்சித் தலைவர் பீட்டர் ஆன்டனியின் வேட்புமனு விண்ணப்பம் நிராகரிக்கப்பட்டதைத் தொடர்ந்து, கூட்டத்தினரிடையே சலசலப்பு ஏற்பட்டது.

சமூக ஊடகங்களில் வலம் வந்த காணொளிகளின்படி, பிகேடிஎம் கட்சிக் கொடிகளை ஏந்திய ஆதரவாளர்கள், சனிக்கிழமை வேட்புமனுத் தாக்கல் நிலையத்திற்கு வெளியே கூச்சலிட்டனர்.

காவல்துறையினர் எச்சரித்தும் ஆதரவாளர்கள் கீழ்ப்படிய மறுத்ததைத் தொடர்ந்து அவர்களைக் கலைக்க அதிகாரிகள் கண்ணீர்ப் புகைகுண்டுகளை வீசினர்.

இந்நிலையில் கூச்சல், குழப்பத்திற்கு மத்தியில் திரு ஆன்டனி, 51, வேட்புமனுத் தாக்கல் நிலையத்திற்குள் ஒருவழியாக நுழைந்துவிட்டார்.

கடந்த மே மாதம் அமைப்புமுறை பராமரிப்பு ஒப்பந்தத்தின் தொடர்பில் போலி ஆவணங்களைத் தயார் செய்ததாக திரு ஆன்டனி மீதான குற்றம் நிரூபணமானதால், அவரது வேட்புமனு விண்ணப்பத்தை ஏற்க தேர்தல் ஆணையம் மறுத்துவிட்டதாக ‘ஃப்‌ரீ மலேசியா டுடே’ இணையப் பக்கம் குறிப்பிட்டது. இந்த வழக்கில் திரு ஆன்டனி மேல்முறையீடு செய்கிறார்.

Remote video URL


மலேசிய வாகன விபத்தில் சிங்கப்பூர் பெண் மரணம்

மலேசியாவில் வெள்ளிக்கிழமை இரவு அன்று நிகழ்ந்த வாகன விபத்தில் 25 வயது சிங்கப்பூரர் ஒருவர் மரணம் அடைந்தார். அவர் பயணம் செய்த வாகனம் சருக்கி, சாலை தடுப்பில் மோதியது எனக் கூறப்பட்டது.

விபத்தில் ஹோங் காய்தீங் எனும் பெண் சம்பவ இடத்திலே மாண்டதாக மலேசியாவின் தி ஸ்டார் நாளிதழ் குறிப்பிட்டது.

வடக்கு-மேற்கு விரைவுச்சாலையில் விபத்து ஏற்பட்டது. ஹோங் ஜோகூரிலிருந்து கோலாலம்பூருக்கு பயணம் செய்துகொண்டிருந்தபோது விபத்து நேர்ந்ததாக அலோர் காஜா காவல்துறை கண்காணிப்பாளர் குறிப்பிட்டார்.

குமாரி ஹோங்குடன் வாகனத்தில் மூவர் இருந்ததாக அவர் தெரிவித்தார். மற்றொரு பயணியான 27 வயதான கென்னத் ஃபோங்கிற்கு காயம் ஏற்படவில்லை. வாகன ஓட்டுநரான முகமது ஹில்மி அப்துல் ரஹிம், 28, என்பவருக்கு காலில் காயம் ஏற்பட்டதாக காவல்துறை கண்காணிப்பாளர் கூறினார்.

விபத்து குறித்து விசாரிக்கப்பட்டு வருவதாக அவர் சொன்னார்.


மலேசிய வாக்காளர்களைக் கவர டிக்டாக்

மலேசியப் பொதுத் தேர்தலில் வாக்களிக்கும் இளையர்களைக் கவர, பல வேட்பாளர்கள் டிக்டாக் சமூகத் தளத்தை பயன்படுத்தி வருகின்றனர். அத்தளத்தில் சில வேட்பாளர்களை மில்லியன் கணக்கானோர் பின்தொடர்கின்றனர்.

முன்னான் பிரதமர் முகைதீன் யாசின் அண்ikயில் தாம் நடனம் ஆடுவது போன்ற காணொளியை டிக்டாக் தளத்தில் பதிவேற்றம் செய்தார். ஒரே நாளில் அது நான்கு மில்லியன் முறை பார்க்கப்பட்டது.

மற்றொரு மூத்த அரசியல்வாதியான மகாதீர் முகமதும் டிக்டாக் தளத்தில் இணைந்துள்ளார், அவரை 400,000த்துக்கும் அதிகமானோர் பின்தொடர்கின்றனர்.
 தற்காலிக நிதியமைச்சர், தற்காலிக சுகாதார அமைச்சர் ஆகிய இருவருக்கும் 300,000 மேற்பட்ட ரசிகர்கள் டிக்டாக் தளத்தில் உள்ளனர்.

பல இளம் வேட்பாளர்களும் டிக்டாக் தளத்தில் வித்தியாசமான தகவல்களைப் பகிர்ந்துகொண்டு பலரையும் கவர்ந்து வருகின்றனர். மூவார் தொகுதிக்கான நாடாளுமன்ற உறுப்பினரான 29 வயது சையத் சித்திக்கை 800,000 பேர் பின்தொடர்கின்றனர். வாக்களிப்பதன் முக்கியத்துவம், மனநோய் போன்றவற்றை பற்றி அதிக விழிப்புணர்வை ஏற்படுத்த அவர் டிக்டாக் தளத்தைப் பயன்படுத்துகிறார்.

தேர்தல் பிரச்சாரம் சூடுபிடித்துவரும் நிலையில், தேர்தல் குறித்த எந்தவொரு தவறான தகவல்கள் தங்கள் தளத்தில் தடை செய்யப்படும் என்று டிக்டாக் தெரிவித்துள்ளது.


மூன்று நாள்களில் மலேசியத் தேர்தல்; வேட்பாளர் எம். கருப்பையா மரணம்

மலேசியப் பொதுத் தேர்தலுக்கு இன்னும் மூன்று நாள்கள் இருக்கும் நிலையில், எதிர்த்தரப்பு பக்காட்டான் ஹராப்பான் கூட்டணியைச் சேர்ந்த எம். கருப்பையா காலமாகி விட்டார்.

கெடாவில் உள்ள பாடாங் சிராய் தொகுதியில் போட்டியிட்ட திரு கருப்பையா, இன்று மரணமடைந்தார்.

கெஅடிலான் (பிகேஆர்) கட்சியைச் சேர்ந்த அவர், பாடாங் சிராய் தொகுதி நாடாளுமன்ற உறுப்பினர் ஆவார்.

பிகேஆர் கட்சியின் தலைவர் டாக்டர் அன்வார் இப்ராஹிம் பாடாங் சிராய், குலிம் ஆகிய தொகுதிகளுக்குப் பயணம் சென்றபோது திரு கருப்பையா உடன் இருந்தார் என்று கூறப்பட்டது.

அந்நிகழ்ச்சிக்குப் பிறகு அவர் விழுந்ததாகவும் மருத்துவமனையில் சேர்க்கப்பட்டதாகவும் பிகேஆர் கட்சியைச் சேர்ந்தவரும் கங்கார் தொகுதி நாடாளுமன்ற உறுப்பினருமான நூர் அமின் அகமது கூறினார்.

பின்னர் திரு கருப்பையா மாண்டுவிட்டதாக அவர் குடும்பத்தார் தகவல் தெரிவித்ததாக திரு நூர் அமின் தி மலேய் மெயிலிடம் கூறினார்.

பாடாங் சிராய் தொகுதியில் கடும் ஆறு முனைப் போட்டி நிலவியது.

திரு கருப்பையா இறந்ததை அடுத்து, அத்தொகுதி பற்றி மலேசியப் பொதுத் தேர்தல் அறிக்கை வெளியிடும் என்று எதிர்பார்க்கப்படுகிறது.

திரு எம் கருப்பையா முன்னாள் ராணுவ அதிகாரி என்று கூறப்பட்டது.


40 வயதில் குடியுரிமை, 42 வயதில் முதல் வாக்களிப்பு

நாளை நடைபெறும் மலேசியப் பொதுத் தேர்தலில் 42 வயது ராஜலட்சுமி சுப்பையா வாக்களிக்கிறார்.

பொதுத் தேர்தலில் இவர் வாக்களிப்பது இதுவே முதல்முறை. மலாக்கா மாநிலத்தில் வளர்ந்து தொடக்கநிலை, உயர்நிலை, உயர்கல்வி ஆகியவற்றை முடித்தபோதிலும் இரண்டு ஆண்டுகளுக்கு முன்புதான் இவருக்கு மலேசியக் குடியுரிமை கிடைத்தது.

இவரது தந்தை மலேசியர், தாயார் இந்திய நாட்டவர். தமது தாயார் இந்தியாவில் உள்ள அவரது கிராமத்துக்குச் சென்று தம்மைப் பெற்றெடுத்ததாக ராஜலட்சுமி தெரிவித்தார்.

தமது பிறப்பை மலேசியாவில் பதிவு செய்யும் முக்கியத்துவத்தை தமது பெற்றோர் அப்போது அறிந்திருக்கவில்லை என்றார் இவர்.

நீண்டகாலப் போராட்டத்துக்குப் பிறகு, தமக்கு மலேசியக் குடியுரிமை கிடைத்ததாக இவர் கூறினார். ராஜலட்சுமியைப் போலவே அவரது மகளான 19 வயது கீர்த்திகா குமரேந்திரனும் நாளை முதல்முறையாக வாக்களிக்கிறார்.


மலேசியப் பொதுத் தேர்தலில் குடும்பம் குடும்பமாக வாக்களித்த இந்தியர்கள்

மலேசியப் பொதுத் தேர்தலில் பல இந்தியர்கள் தங்கள் குடும்பத்தாருடன் வாக்களிப்பு நிலையங்களுக்குச் சென்று வாக்களித்து வருகின்றனர்.

பத்து முனைப் போட்டி நிலவும் பத்து நாடாளுமன்றத் தொகுதியில் சகோதர சகோதரிகள் நான்கு பேர் ஒன்றாகச் சென்று தேர்தலில் இன்று காலையில் வாக்களித்தனர்.

குடும்பமாகச் சென்று வாக்களிக்க முடிந்ததால் சாலினி தேவகிருஷ்ணன், கணேஷ் குமார், திவ்யாக்கரசி, சுந்தர தர்ஷிணி ஆகிய நால்வருக்கும் இது மறக்க முடியாத தேர்தல்.

நாவ்லரும் 20 வயது முதல் 29 வயதுக்கு உட்பட்ட இளையர்கள்.

வாக்களிக்கச் செல்லும் முன்னர் வாக்களிப்பது எப்படி என்பதை நன்கு ஆராய்ந்து தெரிந்துகொண்டதாக மாணவியான திவ்யாக்கரசி கூறினார்.

அவரது தம்பியான 20 வயது கணேஷ்குமார், வேட்பாளர்களின் விவரங்கள், அவர்களின் பின்னணி, தேர்தல் அறிக்கை ஆகியவற்றைத் தாங்கள் படித்ததாகக் கூறினார்.

ஆனால் தாம் ஒவ்வொருவரும் யாருக்காக வாக்களிக்கப் போகிறோம் என்பதை ரகசியமாக வைத்துக்கொண்டதாக அவர்களின் 29 வயது மூத்த அக்காள் சாலினி தேவி குறிப்பிட்டார்.

செய்தி: தி ஸ்டார்


மலேசியத் தேர்தல்: "வாக்களித்துவிட்டு திருமண அழைப்பிதழ்கள் கொடுக்கச் செல்லப் போகிறோம்"

திரு தாமஸ் சைமனுக்கு பொதுத் தேர்தல், திருமண அழைப்பிதழ்களை வழங்கும் நல்ல வாய்ப்பை ஏற்படுத்தி உள்ளது.

அவரது நான்கு பிள்ளைகளும், சிங்கப்பூர், கோலாலம்பூர் உள்ளிட்ட வெவ்வேறு இடங்களில் வசித்து வருகின்றனர்.

ஒற்றைப் பெற்றோரும் வணிகருமான திரு தாமஸ், கடைசியாக சென்ற கிறிஸ்துமசுக்குத் தான் பிள்ளைகள் எல்லாம் வீடு திரும்பியுள்ளதாகக் கூறினார்.

அதுவும் நால்வரில் மூன்று பேர் முதன்முறைாயக இந்தத் தேர்தலில் வாக்களித்தனர்.

மழை பெய்தபோதும் அவர்களுக்கு வாக்களிக்கும் உற்சாகம் குறையவில்லை.

வாக்களித்த பின்னர், காலை உணவு சாப்பிட்டுவிட்டு உறவினர் வீடுகளுக்குச் செல்ல அவர்கள் திட்டமிட்டனர்.

“என் மகன் ஜோஷுவாவுக்கு ஜனவரியில் திருமணம் என்பதால் குடும்பமாகச் சென்று திருமண அழைப்பிதழ்களை வழங்கவுள்ளோம்," என்றார் திரு தாமஸ்.

மலேசியாவின் ஆகப் பெரிய நாடாளுமன்றத் தொகுதியான தெப்ராவில் அவர்கள் வாக்களித்தனர்.

மருத்துவராகப் பணியாற்றும் மகள் வெரோனிகா தாமஸ், வேலையால் சோர்வாக இருந்தபோதும் வாக்களிக்க முடிவு செய்ததாகக் கூறினார்.

கடந்த இரண்டு வாரங்களாக தம்மைப் போன்ற இளையர்கள் நாட்டு நடப்புகளை உன்னிப்பாகக் கவனித்து வந்துள்ளதாகவும் தங்கள் கருத்துகள் கேட்டறியப்பட வேண்டும் என்பதற்காக ஊக்கத்துடன் வாக்களிப்பார்கள் என்றும் வெரோனிகா கூறினார்.


ஜோகூர் வாக்களிப்பு நிலையங்களில் பெண்கள் இருவர் மரணம்

மலேசியப் பொதுத் தேர்தலை முன்னிட்டு ஜோகூரில் இன்று இரு வெவ்வேறு வாக்களிப்பு நிலையங்களில் பெண் வாக்காளர்கள் இருவர் இறந்துவிட்டனர்.

ஜோகூர் தேர்தல் ஆணையம் வெளியிட்ட அறிக்கையில், ஜுஹாரா சையது முகம்மது, 57, என்பவர் காலை 9.30 மணிக்கு எஸ்எம்கே சுல்தான் இஸ்மாயில் வாக்களிப்பு நிலையத்தில் வாக்களித்த பின்னர் இறந்துவிட்டதாக தெரிவித்தது.

“மூச்சுத் திணறல் ஏற்பட்டதைத் தொடர்ந்து அவர் மயங்கி விழுந்துவிட்டார். உடல்நலம் சரியில்லாத நிலையில் அவர் வாக்களிக்க வந்தார்,” என்று ஆணையம் குறிப்பிட்டது.

துமினா அம்பியா, 85, என்பவர் காலை 10.30 மணியளவில் குளுவாங்கில் உள்ள எஸ்ஜேகேசி லிட் டெர்க் நிலையத்தில் இறந்துவிட்டார்.

“அவர் வாக்களிக்க இருந்த வேளையில், அவர் திடீரென மயங்கி விழுந்துவிட்டார். நிலையத்தில் இருந்த சுகாதார அமைச்சு ஊழியர்கள், அவர் இறந்துவிட்டதை உறுதிசெய்தனர்,” என்று ஆணையம் கூறியது.

மேற்கூறப்பட்ட இருவரின் மரணங்களை உறுதிசெய்த ஜோகூர் காவல்துறைத் தலைவர் கமாருல் ஸமான் மமாட், பிரேதப் பரிசோதனைக்காக அவர்களது உடல்கள் மருத்துவமனைக்கு அனுப்பி வைக்கப்பட்டதாகத் தெரிவித்தார்.


அஞ்சல் மூலம் வாக்களித்த 35,000 மலேசியர்கள்

மலேசிய பொதுத் தேர்தலில் அஞ்சல் வாக்குகள் மூலம் சுமார் 35,000 பேர் வாக்களித்துள்ளனர்.

‘வோட்மலேசியா’ என்ற அமைப்பின் மூலம் மலேசியாவில் பொதுத் தேர்தலில் அனைவரும் வாக்களிக்க வேண்டும் என்ற விழிப்புணர்வு நடவடிக்கை மேற்கொள்ளப்பட்டது.

அதன் பலனாக வெளிநாடுகளில் உள்ள மலேசிய குடிமக்களில் 35,092 பேர் இப்பொதுத் தேர்தலில் வாக்களித்துள்ளனர்.

வாக்குச்சீட்டுகள் அனைத்தும் விமானம் மூலம் கொண்டுவரப்பட்டு, நாடு முழுவதும் உள்ள சம்பந்தப்பட்ட தொகுதிகளுக்கு அனுப்பி வைக்கப்பட்டுள்ளன.

அந்தந்த தொகுதிகளுக்கு உரிய வாக்குச்சீட்டுகள் அடையாளம் காணப்பட்டு, 216 தொகுதிகளுக்கு அனுப்பி வைக்கப்பட்டன என்றும் மொத்தம் 25 நாடுகளில் இருந்து வாக்குச்சீட்டுகள் மலேசியாவுக்கு வந்துசேர்ந்தன என்றும் ‘வோட்மலேசியா’ தெரிவித்தது.

கடந்த பொதுத் தேர்தலின்போது 7,979 பேர் மட்டுமே வெளிநாடுகளில் இருந்து தங்களுடைய வாக்குகளைச் செலுத்தினர். தற்போது இந்த எண்ணிக்கை கிட்டத்தட்ட மடங்கு அதிகரித்துள்ளதாகவும் இது வரவேற்கத்தக்க மாற்றம் என்றும் ‘வோட்மலேசியா’ தெரிவித்தது.

இம்முறை 48,109 பேர் அஞ்சல்வழி வாக்களிக்க தேர்தல் ஆணையத்திடம் விண்ணப்பித்து இருந்ததாகவும் அந்த அமைப்பு கூறியது.

"தேர்தலில் பதிவாகும் ஒவ்வொரு வாக்கும் முக்கியமானது என்பதில் ‘வோட்மலேசியா’ உறுதியான நம்பிக்கையைக் கொண்டுள்ளது. எங்களால் இயன்ற அளவில் வெளிநாடுகளில் உள்ள மலேசியர்கள் தங்களுடைய வாக்குகளை செலுத்தச் செய்வோம்," என்றும் அந்த அமைப்பு தெரிவித்துள்ளது.


வெற்றிக்குப் போராடும் அன்வார் இப்ராகிம்

பக்கத்தான் ஹரப்பான் கூட்டணியின் தலைவர் அன்வார் இப்ராகிம், வாக்கு எண்ணிக்கையில் முன்னிலை வகிக்கிறார். எனினும் அவருக்கு வெற்றி எளிதில் வாய்க்காது என்பதை வாக்கு எண்ணிக்கை நிலவரங்கள் சுட்டிக்காட்டுகின்றன.

இம்முறை பேராக் மாநிலத்தில் உள்ள தம்புன் தொகுதியில் களமிறங்கி உள்ளார் அன்வார் இப்ராகிம். அவரை எதிர்த்து பெரிக்கத்தான் நேஷனல் கூட்டணியின் தகவல் பிரிவுத் தலைவர் அஹ்மட் ஃபைசல் அசுமு போட்டியிடுகிறார்.

மேலும், தேசிய முன்னணிக் கூட்டணியின் அமினுடின் முகம்மது ஹனஃபியா, பெஜுவாங் கட்சியின் அப்துல் ரஹிம் தாஹிர் ஆகியோரும் களத்தில் உள்ளனர்.

இன்று வாக்கு எண்ணிக்கை தொடங்கியதும் அன்வாருக்குப் பின்னடைவு ஏற்பட்டது. அவர் அஹ்மட் ஃபைசல் அசுமுவைவிட சுமார் 1,700 வாக்குகள் பின்தங்கி உள்ளதாக தகவல் வெளியானது. இதனால் அவரது ஆதரவாளர்கள் கவலை அடைந்தனர்.

எதிர்க்கட்சிக் கூட்டணி சார்பில் பிரதமர் வேட்பாளராக களமிறங்கி உள்ளார் அன்வார். ஒருவேளை அவர் தோல்வி கண்டால் பக்கத்தான் ஹரப்பான் கூட்டணிக்கு அது பேரிடியாக இருக்கக்கூடும்.

இந்நிலையில் இன்று இரவு 9.50 மணி நிலவரப்படி தம்புன் தொகுதியில் நிலைமை மாறி உள்ளது. அ|ங்கு திரு அன்வார் முன்னிலை வகிக்கத் தொடங்கி உள்ளார்.

அவர் தற்போது 8,254 வாக்குகள் பெற்றுள்ள நிலையில், அஹ்மட் ஃபைசல் அசுமு 8,009 வாக்குகள் பெற்றுள்ளார். மிகக் குறைவான எண்ணிக்கையில்தான் அன்வார் முந்தி உள்ளார் என்றபோதிலும், அவரது ஆதரவாளர்கள் உற்சாகம் அடைந்துள்ளனர்.

பதிவான வாக்குகள் அடங்கிய 280 வாக்குப்பெட்டிகள் எண்ணப்பட வேண்டும். இதுவரை 55 பெட்டிகள் மட்டுமே எண்ணி முடிக்கப்பட்டுள்ளன.


பாகோ தொகுதியைத் தக்கவைத்துக்கொண்டார் முகைதீன் யாசின்

மலேசிய முன்னாள் பிரதமர் முகைதீன் யாசின் ஜோகூரின் பாகோ நாடாளுமன்றத் தொகுதியைத் தக்கவைத்துக்கொண்டுள்ளார்.

பெரிக்கத்தான் நேஷனல் கூட்டணியின் தலைவரான இவர், தம்மை எதிர்த்துப் போட்டியிட்ட பக்கத்தான் ஹரப்பான், தேசிய முன்னணிக் கூட்டணி வேட்பாளர்களைவிட 10,000 வாக்குகளைக் கூடுதலாக பெற்றுள்ளார்.

திரு முகைதீன் 24,986 வாக்குகளைப் பெற்றார். பக்கத்தான் ஹரப்பானின் திரு இஸ்கந்தர் ஷா அப்துல் ரஹ்மான் 14,979 வாக்குகளையும் தேசிய முன்னணியின் திரு ரஸாலி இப்ராகிம் 14,426 வாக்குகளையும் பெற்றனர்.


மலேசியப் பிரதமர் பதவி: அன்வாரை முந்துகிறார் முகைதீன்

மலேசியாவில் நடந்து முடிந்த 15வது பொதுத் தேர்தலில் யாருக்கும் பெரும்பான்மை கிடைக்காமல் போனதை அடுத்து கூட்டணி அரசாங்கத்தை அமைத்து பிரதமர் பொறுப்பை ஏற்க அன்வார் இப்ராஹிம்-முகைதீன் யாசின் இருவருக்கும் இடையில் நீயா-நானா போட்டி படுவேகம் எடுத்தது.

பொதுத் தேர்தலில் தேசிய முன்னணி (பாரிசான் நேஷனல்), பக்கத்தான் ஹரப்பான் (பிஎச்), பெரிக்காத்தான் நேஷனல் (பிஎன்) ஆகிய மூன்று கூட்டணிகள் களம் கண்டன.

அன்வார் தலைமையிலான பிஎச் அணிக்கு மொத்தம் 82 இடங்கள் கிடைத்தன. முன்னாள் பிரதமர் முகைதீன் யாசின் தலைமையிலான பிஎன் அணியில் பிஎன் 73 இடங்களில் வென்றது. அதோடு சேர்ந்து களம் கண்ட கபுங்கான் ரக்யாட் சாபா, கிழக்கு மாநிலத்தில் ஆறு இடங்களைப் பிடித்தது.

அன்வார் அணிக்குப் பலம் அதிகம் இருந்தாலும் நீயா நானா போட்டியில் முகைதீன் யாசின் கை ஓங்குவதாகவே தெரியவந்தது.

சராவாக் மாநிலத்தில் உள்ள 31 இடங்களில் 22 இடங்களைப் பிடித்துள்ள ஜிபிஎஸ் என்ற கட்சியின் தலைவரும் அந்த மாநில முதல்வருமான அபாங் ஜொஹாரி முகைதீனைச் சந்தித்துள்ளார்.

அதோடு, நாடாளுமன்றத்தில் ஆகப் பெரிய தனிக் கட்சியாகத் திகழும் பார்ட்டி இஸ்லாம் சிமலேசியா தலைவர் ஹாடி அவாங்கையும் அவர் சந்தித்தார். அவர் கள் மத்திய அரசை அமைப்பது பற்றி விவாதித்ததாகத் தெரிவிக்கப்பட்டது.

இதனிடையே, தனது அணியிலேயே பல பிரச்சினைகளை எதிர்நோக்கும் பிகேஆர் கட்சியின் தலைவரான அன்வார், 222 பேரைக் கொண்ட மலேசிய நாடாளுமன்றத்தில் தன் அணியே அதிக இடங்களைப் பிடித்து இருப்பதால் பிரதமர் பதவியை ஏற்க தன் அணிக்கே வாய்ப்பு கொடுக்கப்பட வேண்டும் என்று கோரி வருகிறார்.


கோலா சிலாங்கூர் தொகுதியில் அம்னோவின் ஸஃப்ருல் தோல்வி

மலேசியாவின் இடைக்கால நிதி அமைச்சராக இருந்த திரு ஸஃப்ருல் அஸிஸ், கோலா சிலாங்கூர் நாடாளுமன்றத் தொகுதிக்கான போட்டியில் அமானா கட்சியின் டாக்டர் ஸுல்கிஃப்லி அகமதிடம் தோல்வியைத் தழுவியுள்ளார்.

தேர்தல் ஆணையத்தின்படி, அம்னோவின் திரு ஸஃப்ருல் 30,031 வாக்குகளையும் டாக்டர் ஸுல்கிஃப்லி 31,033 வாக்குகளையும் பெற்றனர்.

இத்தொகுதியில் போட்டியிட்ட மூன்றாமவரான பெரிக்கத்தான் நேஷனல் கூட்டணியின் முகம்மது நூர் ஷஹார் 23,639 வாக்குகளையும் பெஞ்சுவாங்கை சேர்ந்த மற்றொரு வேட்பாளர் வெறும் 1,778 வாக்குகளையும் பெற்றனர்.

2018ல் நிதி அமைச்சராக நியமிக்கப்பட்ட திரு ஸஃப்ருல், எதிர்க்கட்சி வசம் உள்ள சிலாங்கூரில் களமிறங்கினார்.

சுகாதார முன்னாள் அமைச்சரான டாக்டர் ஸுல்கிஃப்லி, 2013ல் முதன்முறையாக கோலா சிலாங்கூர் தொகுதியை வென்றிருந்தார்.


லங்காவி தொகுதியில் மகாதீர் தோல்வி; வைப்புத்தொகையை இழந்தார்

மலேசிய முன்னாள் பிரதமர் மகாதீர் முகம்மது, லங்காவி நாடாளுமன்றத் தொகுதியில் தோல்வியுற்றார். 2018ல் அத்தொகுதியை இவர் கைப்பற்றியிருந்தார்.

இம்முறையில் இத்தொகுதியில் டாக்டர் மகாதீர் வெறும் 4,566 வாக்குகளைப் பெற்றுள்ளார். மாறாக, இவரை எதிர்த்துப் போட்டியிட்ட பெரிக்கத்தான் நேஷனலின் முகம்மது சுஹைமி அப்துல்லா, 25,463 வாக்குகளைப் பெற்று வென்றுள்ளார்.

மிகக் குறைவான வாக்குகளைப் பெற்ற டாக்டர் மகாதீர், வைப்புத்தொகையை இழந்தார்.

மலேசியாவின் ஆக வயதான வேட்பாளரான டாக்டர் மகாதீர், 97, அடுத்த பொதுத் தேர்தலில் போட்டியிடுவதற்கான சாத்தியம் மிகவும் குறைவு.


மலேசியாவின் நீண்டநாள் நாடாளுமன்ற உறுப்பினர் ரசாலி தோல்வி

Ku Li எனப்படும் ரசாலி ஹம்ஸா தாம் இதுவரை தக்கவைத்து வந்த குவா முசாங் தொகுதியை இழந்துள்ளார். மலேசியாவில் நீண்டகாலமாக நாடாளுமன்ற உறுப்பினராக இருந்து வந்தவர் ரசாலி.

மலேசியாவின் 15வது பொதுத்தேர்தல் முடிவுகள் அடுத்தடுத்து வெளிவந்த நிலையில், திரு ரசாலி தோல்வி கண்டார் என்ற செய்தியும் வெளியானது.

கடந்த 1974ஆம் ஆண்டு முதல் தொடர்ந்து மலேசிய நாடாளுமன்ற உறுப்பினராகப் பணியாற்றி வந்தார் ரசாலி. இந்த நீண்ட பயணத்தில் 1986 முதல் அவர் குவா மூசாங் தொகுதியில் பலமுறை வெற்றியைப் பதிவுசெய்து, அத்தொகுதியை நாடாளுமன்றத்தில் பிரதிநிதித்து வந்தார்.

இந்நிலையில் நடந்து முடிந்த தேர்தலில் வெறும் 163 வாக்குகள் வித்தியாசத்தில் அவர் தோல்வி கண்டதாக அறிவிக்கப்பட்டது. பாஸ் கட்சி வேட்பாளர் அவரை வீழ்த்தி உள்ளார்.

இத்தேர்தலில் பாஸ் கட்சியும் தேசிய முன்னணிக் கூட்டணியும் சுமார் 21,000க்கும் மேற்பட்ட வாக்குகளைப் பெற்றன. பக்கத்தான் ஹரப்பான் வேட்பாளர் 4,517 வாக்குகள் பெற்றுள்ளார். பக்கத்தான் பெற்ற வாக்குகளும்கூட திரு ரசாலியின் தோல்விக்கு காரணமாக இருந்திருக்கக்கூடும் என்கிறார்கள் அவருடைய ஆதரவாளர்கள்.


தாப்பா தொகுதியில் வாகை சூடினார் எம்.சரவணன்

தாப்பா நாடாளுமன்றத் தொகுதியில் போட்டியிட்ட மலேசிய இந்திய காங்கிரஸ் கட்சியின் துணைத் தலைவர் எம்.சரவணன் வெற்றி பெற்றுள்ளார். அவரை எதிர்த்து பிகேஆர் கட்சியின் உதவித் தலைவரும் வழக்கறிஞருமான சரஸ்வதி சுமார் 6,000 வாக்குகள் வித்தியாசத்தில் தோல்வி கண்டார்.

எம்.சரவணன் 16,693 வாக்குகள் பெற்றதாகவும் பக்கத்தான் ஹரப்பான் வேட்பாளர் சரஸ்வதி 10,992 வாக்குகள் பெற்றுள்ளார் என்றும் அறிவிக்கப்பட்டது.

தேசிய முன்னணிக் கூட்டணி வேட்பாளர் ஹாஜி முஹம்மத் யட்சான் 10,669 வாக்குகள் பெற்றுள்ளார்.

15வது பொதுத்தேர்தலுக்கான அறிவிப்பு வெளியானதுமே தாப்பார் தொகுதியில் எம்.சரவணனை எதிர்த்து போட்டியிடப் போவது யார் என்ற கேள்வி எழுந்தது. ஏனெனில் மஇகா சார்பில் கூட்டரசு அமைச்சரவையில் இடம்பெற்றிருந்த ஒரே அமைச்சர் சரவணன்தான். எனவே அவருக்கு எதிராக பலம் பொருந்திய வேட்பாளரை பிகேஆர் களமிறக்கும் என எதிர்பார்க்கப்பட்டது.

இதற்கேற்ப அண்மையில் வழக்கறிஞர் சரஸ்வதி, பிகேஆர் கட்சியின் துணைத் தலைவராக நியமிக்கப்பட்டார். அப்போது எம்.சரவணனை எதிர்த்து களமிறங்கப்போவது சரஸ்வதிதான் என்று பேசப்பட்டது.

தாப்பா தொகுதியில் பல்வேறு வளர்ச்சித் திட்டங்களைச் செயல்படுத்தியதாகக் குறிப்பிட்டு, அவற்றைப் பட்டியலிட்டு பிரசாரம் மேற்கொண்டு வந்தார் சரவணன். மேலும், சிறப்பு காணொளிப் பதிவுகளை வெளியிட்டும் வாக்காளர்களை நேரில் சந்தித்தும் அவர் வாக்கு சேகரித்து வந்தார்.


மாராங் தொகுதியை தக்கவைத்துக்கொண்டார் பாஸ் கட்சித் தலைவர்

பாஸ் கட்சித் தலைவர் அப்துல் ஹாடி அவாங் தமது மாராங் தொகுதியை தக்கவைத்துக்கொண்டார். இதன்மூலம் நாடாளுமன்றத் தேர்தல் களத்தில் அவரது வெற்றிப் பயணம் தொடர்கிறது.

இம்முறை அவர் 39,095 வாக்குகள் வித்தியாசத்தில் வெற்றி பெற்றதாக அதிகாரபூர்வமற்ற தகவல்கள் தெரிவிக்கின்றன.

நேற்று இரவு சுமார் 11.15 மணியளவில் வெளியான இத்தகவல் ஹாடி அவாங் ஆதரவாளர்களை உற்சாகத்தில் ஆழ்த்தியது.

தமக்கு எதிராகக் களமிறங்கிய தேசிய முன்னணி வேட்பாளர் ஜஸ்மிரா ஓத்மானை ஹாடி வீழ்த்தினார். பக்கத்தான் ஹரப்பான் வேட்பாளர் அசார் ஷுகோருக்கு வெறும் 3,816 வாக்குகள் மட்டுமே கிடைத்தன. ஜிடிஏ வேட்பாளர் ஸராவி சுலோங் 390 வாக்குகளுடன் படுதோல்வி கண்டார்.

அண்மைக்காலமாக மலேசிய அரசியல் களத்தில் பல்வேறு குழப்பங்கள் தலைதூக்கிய நிலையில், மூத்த தலைவர்களில் ஒருவரான ஹாடி அவாங்கும் சில விமர்சனங்களுக்கு ஆளானார்.

இதற்கிடையே, பெரிக்கத்தான் நேஷனல் தலைமையில் அடுத்த அரசாங்கத்தை அமைக்க இயலும் என பாஸ் கட்சித் தலைவர் அப்துல் ஹாடி அவாங் நம்பிக்கை தெரிவித்துள்ளார்.

நேற்று நள்ளிரவு பாஸ் கட்சியின் தலைமையகத்தில் அவர் செய்தியாளர்களை சந்தித்தார். அப்போது 15ஆவது பொதுத்தேர்தல் தொடர்பாக வெளிவரும் அதிகாரபூர்வமற்ற தகவல்களைப் பார்க்கும்போது, பெரிக்கத்தான் ஆட்சி அமையும் என்ற நம்பிக்கைகயுடன் கூடிய எண்ணம் ஏற்படுவதாக அவர் குறிப்பிட்டார்.

அடுத்து ஆட்சி அமைப்பது குறித்து கூட்டணிக் கட்சிகளுடன் பாஸ் கலந்தாலோசிக்கும் என்றார் ஹாடி அவாங்.

பாஸ் கட்சி மீதும் அதன் தோழமைக் கட்சிகள் மீதும் நம்பிக்கை வைத்துள்ள வாக்காளர்களுக்கு தாம நன்றி தெரிவித்துக்கொள்வதாகவும், குறிப்பாக இளம் வாக்காளர்களுக்கும் பல்வேறு இனங்கள், பின்னணியைக் கொண்டுள்ள வாக்காளர்களுக்கும் நன்றி என்றார் அவர்.

பெரிக்கத்தான் நேசனல் அணியின் தேர்தல் அறிக்கையில் குறிப்பிடப்பட்டுள்ள அனைத்து வாக்குறுதிகளும் நிறைவேற்றப்படும் என்றும் ஹாடி கூறினார்.

பாஸ் கட்சி ஆளும் மாநிலங்களில் தேர்தல் நடத்துவது குறித்து கேட்கப்பட்ட கேள்விக்கு, அதுகுறித்து விரைவில் கலந்தாலோசிக்கப்படும் என்றார். கெடா, கிளந்தான், திரங்கானு மாநிலங்களில் பாஸ் கட்சியின் ஆட்சி நடைபெற்று வருகிறது.


சுங்கை புலோ தொகுதியில் கைரி ஜமாலுதீன் தோல்வி; மலேசியப் பிரதமராகும் கனவு தவிடுபொடி

சிலாங்கூரின் சுங்கை புலோ தொகுதியை தன்வசமாக்கிக்கொள்ள அம்னோவின் கைரி ஜமாலுதீன் தவறியுள்ளார். இதனால் மலேசியப் பிரதமராக இவரது கனவு தவிடுபொடியாகிவிட்டது.

சுங்கை புலோவுக்குப் புதுவரவான திரு கைரியை பிகேஆர் கட்சியின் ரமணன் ராமகிருஷ்ணன் தோற்கடித்தார்.

இடைக்கால சுகாதார அமைச்சரான திரு கைரி, 48,250 வாக்குகளைப் பெற்றார். திரு ரமணன் 50,943 வாக்குகளைப் பெற்றார்.

சுங்கை புலோவில் நிலவிய ஏழு முனைப் போட்டியில் களமிறங்கிய மூன்றாமவரான பெரிக்கத்தான் நேஷனலின் முகம்மது கஸாலி முகம்மது ஹமின் 29,060 வாக்குகளைப் பெற்றார்.

எஞ்சிய நான்கு வேட்பாளர்கள் மிகக் குறைவான வாக்குகளைப் பெற்றதால் தங்களது வைப்புத்தொகையை இழந்தனர்.


கோம்பாக் தொகுதி: குருவை தோற்கடித்த சிஷ்யன்

இடைக்கால அமைச்சர் அஸ்மின் அலியின் நிழலில் இனி தாம் நிற்கவில்லை என்பதை சிலாங்கூர் மாநில முதல்வர் அமிருடின் ஷஹ்ரி நிரூபித்துள்ளார். கோம்பாக் நாடாளுமன்றத் தொகுதியில் தம்முடைய முன்னாள் மதியுரைஞரான திரு அஸ்மினை இவர் தோற்கடித்துள்ளார்.

இத்தொகுதியில் நிலவிய நான்கு முனைப் போட்டியில், பிகேஆர் கட்சியின் திரு அமிருடின் 12,729 வாக்கு வித்தியாசத்தில் திரு அஸ்மினை தோற்கடித்தார். இதன்மூலம் மூன்று தவணைகளாக கோம்பாக் தொகுதியில் திரு அஸ்மினின் பிடி நழுவிவிட்டது.

பெரிக்கத்தான் நேஷனல் கூட்டணிக்குத் தலைமை தாங்கும் பெர்சத்து கட்சியின்கீழ் கோம்பாக் தொகுதியைத் தக்கவைத்துக்கொள்ள திரு அஸ்மின் முற்பட்ட வேளையில், இந்தத் தேர்தலில் அனைவரின் கண்களும் கோம்பாக் தொகுதி மீது இருந்தன.


பேராக்கின் தம்புன் தொகுதி அன்வார் வசமானது

பக்கத்தான் ஹரப்பான் கூட்டணித் தலைவர் அன்வார் இப்ராகிம், 75, பேராக்கின் டம்புன் நாடாளுமன்றத் தொகுதியில் வாகை சூடியுள்ளார்.

இத்தொகுதியில் நிலவிய நான்கு முனைப் போட்டியில் 3,736 வாக்குகள் பெரும்பான்மையுடன் இவர் வெற்றி பெற்றார். தம்மை எதிர்த்துப் போட்டியிட்ட திரு அகமது ஃபைசல் அஸுமுவை திரு அன்வார் தோற்கடித்துள்ளார்.

திரு அன்வாரின் இந்த வெற்றியின்மூலம் தம்புன் தொகுதி பக்கத்தான் ஹரப்பான் கோட்டையாகியுள்ளது.

பேராக்கில் உள்ள நாடாளுமன்றத் தொகுதி ஒன்றில் திரு அன்வார் போட்டியிடுவது இதுவே முதன்முறை.

பேராக்கில் உள்ள 24 தொகுதிகளில் தம்புன் தொகுதியே ஆக அதிக வாக்காளர்களைக் கொண்டுள்ளது. இத்தொகுதியில் 160,558 பதிவு செய்யப்பட்ட வாக்காளர்கள் உள்ளனர்.


மலேசியப் பிரதமராக அன்வார் தேர்ந்தெடுக்கப்பட்டதன் எதிரொலி: மலேசியப் பங்குகள், ரிங்கிட்டின் மதிப்பு உயர்வு

மலேசியாவின் புதிய பிரதமராக பக்கத்தான் ஹரப்பான் கூட்டணித் தலைவர் அன்வார் இப்ராகிம் நியமிக்கப்பட்டுள்ளதைத் தொடர்ந்து, மலேசியப் பங்குகளும் ரிங்கிட்டின் மதிப்பும் உயர்ந்தன.

இன்று வியாழக்கிழமை பிற்பகல் 3.28 மணி நிலவரப்படி, அமெரிக்க டாலருக்கு நிகரான ரிங்கிட்டின் மதிப்பு 1.7 விழுக்காடு அதிகரித்து, 4.4963 என்ற நிலையை எட்டியது. சிங்கப்பூர் வெள்ளிக்கு நிகரான ரிங்கிட்டின் மதிப்பு 1.06 விழுக்காடு கூடி 3.2722 ஆனது.

பிற்பகல் 3.14 மணி நிலவரப்படி, கேஎல்சிஐ குறியீடு 3.4 விழுக்காடு உயர்ந்து 1,492.64 என்ற அளவை எட்டியது.

மலேசிய மாமன்னர் சுல்தான் அப்துல்லா அகமது ஷாவால் தேர்ந்தெடுக்கப்பட்ட திரு அன்வாரின் பக்கத்தான் ஹரப்பான் கூட்டணி, அடுத்த ஐக்கிய அரசாங்கத்தை வழிநடத்தும்.


அன்வாரின் வீட்டில் பலத்த காவல்துறை பாதுகாப்பு

மலேசியாவின் சிலாங்கூர் மாநிலம், காஜாங் சிறுநகருக்கு அருகே உள்ள திரு அன்வார் இப்ராகிமின் வீட்டிற்கு வெளியே பரபரப்பான சூழல் நிலவியது.

பலத்த காவல்துறை பாதுகாப்பு போடப்பட்டிருந்த அவரது வீட்டில் ஊடகத் துறையினரும் ஆதரவாளர்களும் காணப்பட்டனர்.

பிற்பகல் 3.15 மணிக்கு திரு அன்வாரின் வீட்டிற்கு கறுப்பு ‘வோல்வோ’ கார்களும் இரு கறுப்பு ‘பிஎம்டபுள்யூ’ மோட்டார்சைக்கிள்களும் வந்துசேர்ந்தன. கோட் சூட் அணிந்திருந்த நால்வர் அங்கிருந்தனர்.

பிகேஆர் கட்சித் தலைவர்களில் ஒருவரான சம்சுல் இஸ்கந்தர், திரு அன்வாரின் வீட்டிற்கு வெளியே திரண்டிருந்தவர்கள் முன்னிலையில் சிறுது நேரம் பேசினார். 24 ஆண்டுகளுக்குப் பிறகு இந்தத் தருணம் வந்திருப்பதாக அவர் சொன்னார்.

“அனைவரும் அமைதியாகவும் பொறுமையாகவும் இருக்கும்படி கேட்டுக்கொள்கிறேன். நாட்டை மீட்சிப் பாதைக்கு முன்னெடுத்துச் செல்லும் முயற்சிகளை நாம் மேற்கொள்ள வேண்டும்,” என்றார் அவர்.


மலேசியப் பிரதமராக அன்வார் நியமிக்கப்பட்டதன் எதிரொலி: இரண்டாவது நாளாக ரிங்கிட்டின் மதிப்பு உயர்ந்தது

மலேசியாவின் புதிய பிரதமராக திரு அன்வார் இப்ராகிம் நியமிக்கப்பட்டதைத் தொடர்ந்து, இரண்டாவது நாளாக ரிங்கிட்டின் மதிப்பு உயர்ந்தது.

இன்று வெள்ளிக்கிழமை பிற்பகல் 12.52 மணி நிலவரப்படி, அமெரிக்க டாலருக்கு நிகரான ரிங்கிட்டின் மதிப்பு 0.9 விழுக்காடு அதிகரித்து 4.4565 என்ற அளவை எட்டியது. ஆகஸ்ட் மாத நடுப்பகுதிக்குப் பிறகு வலுவான நிலையை ரிங்கிட் எட்டியுள்ளது.

மலேசியப் பிரதமராக திரு அன்வார் நேற்று வியாழக்கிழமை நியமிக்கப்பட்டபோது ரிங்கிட்டின் மதிப்பு 1.8 விழுக்காடு எகிறியது. 2016 மார்ச் மாதத்துக்குப் பிறகு அதன் மதிப்பு ஒரே நாளில் இந்த அளவு ஏற்றம் கண்டிருப்பது அதுவே முதன்முறை.

இந்நிலையில், சிங்கப்பூர் வெள்ளிக்கு நிகரான ரிங்கிட்டின் மதிப்பு 0.6 விழுக்காடு அதிகரித்து 3.2515 என்ற அளவை எட்டியது. நேற்று வியாழக்கிழமை ரிங்கிட் 1.2 விழுக்காடு வலுவடைந்தது.


இந்தியாவுடன் அணுக்க ஒத்துழைப்பு: அன்வார் நம்பிக்கை

இந்தியா ஒரு முக்கியமான பங்காளித்துவ நாடு என்றும் அதனுடன் அணுக்கமாக ஒத்துழைத்து இரு நாட்டு உறவுகளை மேம்படுத்த எண்ணம் கொண்டுள்ளதாகவும் புதிய மலேசியப் பிரதமர் அன்வார் இப்ராகிம் தெரிவித்துள்ளார்.

மலேசியாவின் 10வது பிரதமராக தேர்வு செய்யப்பட்டதை அடுத்து இந்தியப் பிரதமர் நரேந்திர மோடி டுவிட்டர் பதிவில் வாழ்த்துத் தெரிவித்ததைத் தொடர்ந்து திரு அன்வார் மேற்கண்டவாறு பதிலளித்துள்ளார்.

திரு அன்வார் தமது பதில் டுவிட்டர் பதிவில், "பிரதமர் நரேந்திர மோடிக்கு நன்றி. இந்தியா, மலேசியாவின் முக்கிய பங்காளித்துவ நாடு. வர்த்தகம், முதலீடு, கலாசாரம் போன்றவற்றில் உங்களுடன் அணுக்கமாக ஒத்துழைத்து உறவுகளை வலுப்படுத்த நம்பிக்கை கொண்டுள்ளேன்," என்றார்.

முன்னதாக, அன்வார் இப்ராகிமுக்கு வாழ்த்துக் கூறிய திரு மோடி, மலேசியாவுடன் அணுக்கமாகப் பணியாற்றி, இந்தியா-மலேசியா மேம்பட்ட உத்திபூர்வ பங்காளித்துவ உறவு முறையை மேலும் வலுப்படுத்த விருப்பம் தெரிவித்திருந்தார்.


பகுதிவாரி வரவுசெலவுத் திட்டத்துக்கு நாடாளுமன்றம் அனுமதி வழங்கலாம்: மலேசிய முன்னாள் நிதியமைச்சர்

அடுத்த ஆண்டுக்கான வரவுசெலவுத் திட்டத்தை ஆண்டு இறுதிக்குள் நாடாளுமன்றத்தில் தாக்கல் செய்து அது மன்றத்தின் ஒப்புதலைப் பெறவில்லை என்றால், நாடாளுமன்றம் பகுதிவாரி வரவுசெலவுத் திட்டம் ஒன்றுக்கு அனுமதி வழங்கலாம் என்று மலேசிய முன்னாள் நிதியமைச்சர் ஸஃப்ருல் அப்துல் அஸிஸ் தெரிவித்துள்ளார்.

இப்படி செய்வதற்கு அரசியல் சாசனப் பிரிவு 102 (a) அனுமதி அளிப்பதாக அவர் கூறினார்.

"இதன்படி, அடுத்த நிதியாண்டுக்குள் வரவுசெலவுத் திட்டத்துக்கு ஒப்புதல் பெற கால அவகாசம் இல்லை எனில், பகுதிவாரி வரவுசெலவுத் திட்டம் ஒன்றுக்கு நாடாளுமன்றம் ஒப்புதல் வழங்கலாம்.

"இதன்மூலம், இவ்வாண்டு ஏற்கெனவே தாக்கல் செய்யப்பட்ட வரவுசெலவுத் திட்டத்துக்கு மாறாக, டிசம்பர் 31ஆம் தேதிக்குள் பகுதிவாரி வரவுசெலவுத் திட்டம் ஒன்றுக்கு ஒப்புதல் பெற நாடாளுமன்றக் கூட்டத்தைக் கூட்டலாம்," என்று திரு ஸஃப்ருல் இன்று வெள்ளிக்கிழமை தமது அறிக்கை ஒன்றில் தெரிவித்தார்.

"சிலர் பகுதிவாரி வரவுசெலவுத் திட்டத்துக்கு தாக்கல் செய்வதற்கு பதில் அடுத்த ஆண்டு வரை காத்திருக்கலாமே எனக் கேட்கலாம். ஆனால், இதனால் என்ன ஆகும் என்றால் அரசு நிர்வாகத்தை செம்மையாக நடத்த இயலாது.

"அரசாங்கம் இந்த இடைக்காலத்தில் பொதுச் சேவை நடவடிக்கைகள் தொடர்வதை உறுதி செய்ய வேண்டும். அத்துடன், உடற்குறையுள்ளோர், வசதி குறைந்த குடும்பங்கள் ஆகியோரின் தேவைகளையும் அரசு கவனிக்க வேண்டும்.

"அத்துடன், மானியங்களும் அறிவிக்கப்பட வேண்டும்.

"இதனால்தான், நாடாளுமன்றம் இதுபோன்ற சூழல்களில் பகுதிவாரி வரவுசெலவுத் திட்டத்துக்கு வழிவகை செய்துள்ளது," என்று அவர் விளக்கினார்.


உச்ச பதவிக்கு உயர்ந்த அன்வார் இப்ராகிம்: மலேசியாவுக்குப்  புதிய தொடக்கம்

மலேசிய அரசியலில் அன்வார் இப்ராகிம் என்ற பெயரைக் கேட்டாலே அவர் சந்தித்த இமாலய சவால்கள், சோதனைகள் பற்றிதான் நினைவுக்கு வரும்.

இருந்தாலும், முயற்சி தன் மெய்வருத்த கூலி தரும் என்பதற்கேற்ப சவால்களையும் சோதனைகளையும் மனந்தளராமல் முறியடித்த அன்வார், கிட்டத்தட்ட 24 ஆண்டு கால இடைவிடா போராட்டத்திற்குப் பிறகு கடந்த வியாழனன்று மலேசியாவின் பத்தாவது பிரதமராகப் பதவி ஏற்றார்.

அண்மையில் நடந்து முடிந்த 15வது மலேசியப் பொதுத் தேர்தலில் மக்கள் புதுமையான பல முடிவுகளைச் செய்து இருக்கிறார்கள்.

எந்த ஒரு கட்சிக்கும் கூட்டணிக்கும் பெரும்பான்மை கிடைக்கவில்லை. மலேசிய வரலாற்றில் முதன்முதலாக தொங்கு நாடாளுமன்றம் ஏற்பட்டது.

அன்வாரின் பக்கத்தான் ஹரப்பான் கூட்டணி ஆகஅதிகமாக 82 தொகுதி களைக் கைப்பற்றியது. அதில் அன்வாரின் சொந்த கட்சியான பிகேஆர் கட்சி 31 இடங்களைப் பெற்றது.

அன்வார் அணியில், சீனர்களைப் பெரும்பான்மையாகக் கொண்ட ஜனநாயக செயல் கட்சி 40 இடங்களை வென்றது.

தீவிர இஸ்லாமியக் கொள்கைகளைக் கொண்ட பாஸ் கட்சி மற்ற எல்லாக் கட்சிகளையும்விட ஆக அதிகமாக 49 தொகுதிகளில் வென்றது. இந்தக் கட்சி இரண்டாவதாக ஆக அதிக இடங்களைப் பெற்ற பெரிக்காத்தான் நேஷனலில் அங்கம் வகிக்கிறது.

இவ்வளவு காலமாக மலாய் மேலாதிக்கம், உரிமைகள் ஆகியவற்றைத் தூக்கிப் பிடித்த அம்னோ ஓரங்கட்டப்பட்டுள்ளது.

இத்தகைய ஒரு நிலையில், பெரும்பான்மை இல்லாமல் நாட்டின் பத்தாவது பிரதமராக பதவி ஏற்று இருக்கும் அன்வார், பத்தில் தானே முத்து என்பதை மெய்ப்பிக்க முயல்வார் என்றும் அதில் அவர் வெற்றி பெறுவார் என்றும் அவரின் ஆதரவாளர்கள் நம்புகிறார்கள்.

மிகுந்த எச்சரிக்கையுடனும் கவனமாகவும் ஒவ்வொரு நடவடிக்கையையும் மேற்கொள்ள வேண்டிய நிலையில் அன்வார் இருக்கிறார். நாட்டில் உள்ள அனைத்து இனத்தவர்களுக்கும் சம உரிமை, வாய்ப்புகள் கிடைப்பதை அவர் உறுதி செய்தாக வேண்டும்.

மாமன்னரின் கட்டளைக்கு ஏற்ப ஊழல் இல்லாத, இனம், சமயம், மாநிலம், குடும்பப் பின்னணி அடிப்படையில் எவ்வித பாகுபாடும் இல்லாத, அனைவரையும் உள்ளடக்கிய சமுதாயத்தை உருவாக்கும் இமாலய சவாலை அன்வார் எதிர்நோக்குகிறார்.

அத்துடன், விலைவாசியைக் குறைப்பது, பொருளியலை உயிர்ப்பித்து மேம்படுத்துவது, வேலை வாய்ப்புகளை அதிகரிப்பது, கல்வித் தரத்தை உயர்த்துவது போன்ற முக்கியப் பணிகளில் அன்வார் உடனடியாகத் தீவிரம் காட்டி வெற்றி காண்பார் என அவரது ஆதரவாளர்கள் ஆவலுடன் காத்துக்கொண்டுள்ளனர்.

நினைத்துப் பார்க்கவே பிரம்மாண்டமாக இருக்கும் எதிர்பார்ப்புகள், கொஞ்சம் அயர்ந்தாலே போதும் அன்வாரின் அரசியல் தலைமைத்துவம் ஆட்டம் கண்டுவிடும் என்ற நிலையில் அரசியல் சூழல் ஆகியவற்றுக்கு மத்தியில் அன்வாரின் தலைமைப் பயணத்தில் ஒவ்வொரு நிமிடமும் சவால்களுக்குப் பஞ்சமிருக்காது.

என்றாலும்கூட அரசியல் வாழ்க்கை கற்றுக்கொடுத்த விலைமதிப்பற்ற பாடங்கள், தனது கசப்பான அனுபவங்கள், மனப் பக்குவம் எல்லாம் அன்வாருக்கு இம்முறை கைகொடுத்து வழிகாட்டும் என்று நம்ப இடம் உண்டு.

மலேசியத் துணைப் பிரதமராகவும் நிதி அமைச்சராகவும் 1993ஆம் ஆண்டிலிருந்து 1998ஆம் ஆண்டு வரை பதவி வகித்தவர் அன்வார்.

ஊழல், முறையற்ற பாலியல் நடவடிக்கை ஆகிய குற்றங்களைப் புரிந்ததாக காரணம் காட்டி அவர் பதவி நீக்கம் செய்யப்பட்டார்.

அரசியல் காழ்ப்புணர்ச்சி காரணமாக அன்வார் மீது பொய்க் குற்றச்சாட்டுகள் சுமத்தப்பட்டதாக அவரது ஆதரவாளர்கள் பொங்கி எழுந்தும் 1999ஆம் ஆண்டில் அவருக்குச் சிறைத்தண்டனை விதிக்கப்பட்டது. அப்போதெல்லாம் அன்வாருக்குத் தூணாக இருந்து அவர் சார்பாக அரசியல் பயணத்தைத் தொடர்ந்தவர் அவரது மனைவி டாக்டர் வான் அஸிசா வான் இஸ்மாயில்.

அன்வார் மீதான முறையற்ற பாலியல் குற்றம் தொடர்பான குற்றச்சாட்டை நீதிமன்றம் தள்ளுபடி செய்ததை அடுத்து, அவர் 2004ஆம் ஆண்டு விடுதலை யானார். ஆனால் 2014ஆம் ஆண்டில் சிலாங்கூரின் முதல்வராகும் நோக்கில் காஜாங் சட்டமன்ற இடைத்தேர்தலில் அன்வார் போட்டியிட இருந்தபோது அதே குற்றத்தைக் காரணம் காட்டி அவர் மீண்டும் சிறையில் அடைக்கப்பட்டார்.

மகாதீர் முகம்மது தான் பிரதமராக பதவி வகித்தபோது அன்வாரை 1998ல் துணைப் பிரதமர் பதவியிலிருந்து நீக்கினார். பிறகு பக்கத்தான் ஹரப்பான் 2018ஆம் ஆண்டில் முதல்முறையாக ஆட்சியைப் பிடித்தபோது மீண்டும் பிரதமர் பொறுப்பை ஏற்ற மகாதீர் முகம்மது, கிட்டத்தட்ட இரு ஆண்டுகளுக்குப் பின் பொறுப்பை அன்வாரிடம் தருவதாக உறுதி அளித்தார். அன்வாருக்கு மாமன்னரிடமிருந்து பொது மன்னிப்பு கிடைக்கவும் அவர் காரணமாக இருந்தார்.

ஆனால் நாடாளுமன்ற உறுப்பினர்கள் கட்சி தாவிவிட்டனர் என்று காரணம் காட்டி பதவி விலகினார் டாக்டர் மகாதீர். இதனால் ஆட்சி கவிழ்ந்தது. பிரதமராகும் வாய்ப்பை இழந்தார் அன்வார்.

இது அன்வாருக்கு மீண்டும் இழைக்கப்பட்ட துரோகம் என்று அதிருப்திக் குரல்கள் எழுந்தன.

அன்வார் இப்போது பிரதமர் பதவி வகிப்பதற்கு மலேசிய மாமன்னர் அப் துல்லா அகமது ஷா சரியான நேரத்தில் எடுத்த உறுதியான முடிவே காரணம்.

அரசியல் இழுபறிக்கு மாமன்னர் முற்றுப்புள்ளி வைத்தார். அன்வாரையும் பிரதமர் பதவிக்காக அடிபோட்ட பெரிக்காத்தான் நேஷனல் தலைவர் முகைதீன் யாசினையும் அழைத்து ஐக்கிய அரசுஅமைக்க மாமன்னர் அழைத்தார்.

அன்வார் இதற்கு இணக்கம் தெரிவிக்க, முகைதீன் மறுத்துவிட்டார். மாமன்னர் சொன்ன சொல்லை மதித்து பெரும்பாலான கட்சிகள் அன்வாருக்கு ஆதரவு தெரிவித்ததும் நீண்டகாலமாக எட்டாக் கனியாக இருந்த பிரதமர் பதவி அன்வாருக்குக் கிடைத்துவிட்டது.

அன்வார் உச்சத்தை எட்டியுள்ள இந்த நேரத்தில், லங்காவியில் போட்டியிட்டு படுதோல்வி அடைந்த டாக்டர் மகாதீர் அரசியலில் அதல பாதாளத்துக்குச் சென்றுவிட்டார்.

அன்வாரின் முதல் சவால் தனக்குப் பெரும்பான்மை ஆதரவு உண்டு என்பதை அவர் மெய்ப்பிக்க வேண்டும். இதற்காக அவர் நாடாளுமன்றத்தை டிசம்பர் 19ஆம் தேதி கூட்டுகிறார். அன்வாருக்குப் பெரும் பான்மை ஆதரவு இருக்கும், அவரின் அரசியல் தலைமைத்துவம் தொடரும் என்று நம்புவோம்.